*Likumprojekts*

**Autortiesību kolektīvā pārvaldījuma likums**

A sadaļa. Vispārīgie noteikumi un mantisko tiesību kolektīvā pārvaldījuma pamatnoteikumi

I nodaļa   
Vispārīgie noteikumi

1.pants. Likumā lietotie termini

Likumā lietoti šādi termini:

1) **atkarīgais pārvaldījuma subjekts** – juridiskā persona, kura pilnībā vai daļēji, tieši vai netieši atrodas kolektīvā pārvaldījuma organizācijas īpašumā vai tās vismaz netiešā vai daļējā kontrolē;

2) **kolektīvā pārvaldījuma līgums** – līgums, ar kuru autortiesību vai blakustiesību subjekts uztic kolektīvā pārvaldījuma organizācijai pārvaldīt savas autortiesības vai blakustiesības viņa interesēs;

3) **kolektīvā pārvaldījuma organizācija** – organizācija, kura uz likuma vai līguma pamata ir tiesīga pārvaldīt vairāku autortiesību vai blakustiesību subjektu mantiskās tiesības, ja tās darbības mērķis vai viens no galvenajiem darbības mērķiem ir šāda pārvaldījuma veikšana pārstāvēto tiesību subjektu kolektīvajās interesēs, un kura atbilst vismaz vienam no šādiem kritērijiem:

a) tā atrodas tās biedru īpašumā vai kontrolē,

b) tās darbība netiek veikta peļņas gūšanas nolūkā;

4) **muzikālo darbu tiešsaistes tiesības** – tiešsaistes pakalpojuma sniegšanai nepieciešamās muzikāla darba autora reproducēšanas tiesības un publiskošanas tiesības, tai skaitā tiesības padarīt darbu pieejamu sabiedrībai pa vadiem vai citādā veidā tādējādi, ka tam var piekļūt individuāli izraudzītā vietā un individuāli izraudzītā laikā;

5) **neatkarīgā pārvaldījuma sabiedrība** – juridiskā persona, kura uz likuma vai līguma pamata ir tiesīga pārvaldīt vairāku autortiesību vai blakustiesību subjektu mantiskās tiesības, ja tās darbības mērķis vai viens no galvenajiem darbības mērķiem ir šāda pārvaldījuma veikšana pārstāvēto tiesību subjektu kolektīvajās interesēs, un kura:

a) tieši vai netieši, pilnībā vai daļēji nepieder autortiesību vai blakustiesību subjektiem vai neatrodas minēto tiesību subjektu tiešā vai netiešā, pilnīgā vai daļējā kontrolē,

b) darbojas peļņas gūšanas nolūkā;

6) **pārstāvības līgums** – līgums, ar kuru kolektīvā pārvaldījuma organizācija tās pārvaldītās autortiesības vai blakustiesības pilnvaro pārvaldīt citu kolektīvā pārvaldījuma organizāciju;

7)**pārvaldījuma izdevumi** – summas, ko autortiesību un blakustiesību kolektīvā pārvaldījuma izmaksu segšanai kolektīvā pārvaldījuma organizācija atskaita vai kompensē no tiesību ieņēmumiem vai no ienākumiem, ko rada šādu ieņēmumu ieguldījumi;

8) **tiesību ieņēmumi** – atlīdzība, kuru kolektīvā pārvaldījuma organizācija iekasē autortiesību vai blakustiesību subjektu interesēs, pārvaldot viņu tiesības.

2.pants. Likuma mērķis un piemērošanas joma

(1) Likuma mērķis ir radīt tiesiskos priekšnoteikumus autortiesību un blakustiesību kolektīvā pārvaldījuma efektīvai veikšanai.

(2) Likums regulē kolektīvā pārvaldījuma organizāciju, neatkarīgo pārvaldījuma sabiedrību un atkarīgo pārvaldījuma subjektu darbību, pārvaldot autortiesību un blakustiesību subjektu tiesības minēto tiesību subjektu kolektīvajās interesēs, kā arī nosaka kolektīvā pārvaldījuma veicēju darbības uzraudzības kārtību un strīdu risināšanas speciālos noteikumus.

(3) Šā likuma noteikumus piemēro atkarīgajiem pārvaldījuma subjektiem, ciktāl tie veic kolektīvā pārvaldījuma organizācijai raksturīgās darbības. Neatkarīgi no šādu darbību veida atkarīgajiem pārvaldījuma subjektiem piemēro šā likuma 14.panta pirmās līdz ceturtās daļas noteikumus, kā arī veic to uzraudzību saskaņā ar šā likuma 63.panta noteikumiem.

(4) Šā likuma 30., 36., 37.panta un 38.panta 1.–2. un 6.–8.punkta noteikumus piemēro arī neatkarīgajām pārvaldījuma sabiedrībām. To uzraudzību veic saskaņā ar šā likuma 64.panta noteikumiem.

II nodaļa   
Mantisko tiesību kolektīvā pārvaldījuma pamatnoteikumi

3.pants. Mantisko tiesību kolektīvais pārvaldījums

(1) Autortiesību un blakustiesību subjektu mantiskās tiesības tikai kolektīvi pārvalda attiecībā uz:

1) publisku izpildījumu, ja tas notiek izklaides vietās, kafejnīcās, veikalos, viesnīcās un citās tamlīdzīgās vietās;

2) nomu, īri un publisku patapināšanu (izņemot datorprogrammas, datu bāzes un mākslas darbus);

3) retranslēšanu (izņemot raidorganizāciju tiesības, neatkarīgi no tā, vai tās ir pašas raidorganizācijas tiesības vai tās raidorganizācijai nodevuši autortiesību vai blakustiesību subjekti);

4) reproducēšanu personiskai lietošanai;

5) reprogrāfisko reproducēšanu personiskai lietošanai;

6) vizuālās mākslas oriģināldarbu tālākpārdošanu;

7) komerciālos nolūkos publicētu fonogrammu izmantošanu.

(2) Mantisko tiesību kolektīvo pārvaldījumu attiecībā uz šā panta pirmajā daļā noteikto autortiesību vai blakustiesību objektu izmantošanu vienlaikus var veikt tikai viena attiecīgi katras autortiesību un blakustiesību subjektu grupas izveidota kolektīvā pārvaldījuma organizācija.

(3) Tiesību subjekts ir tiesīgs individuāli pārvaldīt savas tiesības attiecībā uz šā panta pirmās daļas 1.–3. un 7.punktā norādīto autortiesību un blakustiesību objektu izmantošanu, izņemot attiecībā uz publisku patapināšanu, šā likuma 6.pantā noteiktajā gadījumā un apjomā.

(4) Autortiesību un blakustiesību subjekta paša izsniegtā licence vai noslēgtais licences līgums attiecībā uz šā panta pirmajā daļā norādīto izmantošanu, kā arī attiecībā uz to tiesību izmantošanu, kuru pārvaldīšana saskaņā ar kolektīvā pārvaldījuma līgumu uzticēta kolektīvā pārvaldījuma organizācijai, nav spēkā, izņemot šā panta trešajā daļā norādītajā gadījumā.

4.pants. Kolektīvā pārvaldījuma organizācijas izveidošana

(1) Kolektīvā pārvaldījuma organizācijas izveidošanu Latvijā, tās darbību, reorganizāciju un likvidāciju regulē Biedrību un nodibinājumu likums, ciktāl šis likums nenosaka citādi.

(2) Kolektīvā pārvaldījuma organizācijas autoru mantisko tiesību kolektīvai pārvaldīšanai izveido autori.

(3) Kolektīvā pārvaldījuma organizācijas blakustiesību kolektīvai pārvaldīšanai izveido blakustiesību subjekti.

B sadaļa. Kolektīvā pārvaldījuma organizāciju tiesības un pienākumi

III nodaļa   
Tiesību subjektu pārstāvība

5.pants. Pienākums pārstāvēt tiesību subjektus un kolektīvā pārvaldījuma līguma noslēgšana

(1) Kolektīvā pārvaldījuma organizācija pēc autortiesību vai blakustiesību subjekta pieprasījuma noslēdz ar viņu kolektīvā pārvaldījuma līgumu, uzņemoties pārvaldīt tiesību subjekta brīvi izvēlētas tiesības attiecībā uz viņa brīvi izvēlētiem darbu vai blakustiesību objektu veidiem un teritoriju, ja:

1) autortiesību vai blakustiesību subjekts ir Eiropas Savienības dalībvalsts pilsonis, persona, kura ir Latvijas nepilsonis, vai persona, kurai pastāvīgā dzīvesvieta (domicils) ir Eiropas Savienības dalībvalstī, vai ja tiesību subjekts ir juridiskā persona, kura ir izveidota saskaņā ar Latvijas vai citas Eiropas Savienības dalībvalsts normatīvajiem aktiem un tās juridiskā adrese, pārvalde vai galvenā darbības vieta atrodas Eiropas Savienībā;

2) pārvaldāmās tiesības, darbi vai blakustiesību objekti, kā arī teritorija, kurā veicams pārvaldījums, ietilpst kolektīvā pārvaldījuma organizācijas darbības jomā;

3) nav citu objektīvu pamatu atteikumam uzņemties veikt kolektīvo pārvaldījumu.

(2) Kolektīvā pārvaldījuma līgums slēdzams rakstveidā, norādot tiesības un darbu vai blakustiesību objektu veidus, kurus tiesību subjekts uztic pārvaldīt kolektīvā pārvaldījuma organizācijai.

(3) Kolektīvā pārvaldījuma līguma noteikumiem ir jābūt taisnīgiem.

(4) Attiecībā uz šā likuma 3.panta pirmajā daļā norādītajiem darbu un blakustiesību objektu izmantošanas veidiem kolektīvā pārvaldījuma organizācija ir tiesīga pārstāvēt autortiesību un blakustiesību subjektus bez kolektīvā pārvaldījuma līguma noslēgšanas. Šādā gadījumā tiesību subjekti ir tiesīgi pieprasīt, lai kolektīvā pārvaldījuma organizācija izmaksā viņiem pienākošos atlīdzību saskaņā ar izdarīto tiesību ieņēmumu sadali.

(5) Neatkarīgi no pārstāvības pamata kolektīvā pārvaldījuma organizācija piemēro tās pārstāvēto tiesību subjektu tiesību pārvaldīšanai vienlīdzīgus noteikumus, tai skaitā attiecībā uz atlīdzības noteikšanu, pārvaldījuma izdevumiem, tiesību ieņēmumu iekasēšanu, sadali un atlīdzības izmaksu.

6.pants. Nekomerciāla izmantošana

(1) Noslēdzot kolektīvā pārvaldījuma līgumu, kā arī šā likuma 5.panta ceturtajā daļā norādītajā gadījumā, tiesību subjekts, ievērojot šā panta otrajā daļā minētos nosacījumus, ir tiesīgs pats izsniegt licences savu darbu vai blakustiesību objektu nekomerciālai izmantošanai arī tad, ja tiesību subjekts ir uzticējis kolektīvā pārvaldījuma organizācijai pārvaldīt attiecīgās mantiskās tiesības vai attiecīgās tiesības tiek pārvaldītas tikai kolektīvi. Licence, kas izsniegta, neievērojot šā panta otrajā daļā minētos nosacījumus, nav spēkā.

(2) Kolektīvā pārvaldījuma organizācija nosaka nosacījumus, kas jāizpilda, lai tās pārstāvētie tiesību subjekti būtu tiesīgi izsniegt licences savu darbu un blakustiesību objektu nekomerciālai izmantošanai. Šādi nosacījumi nedrīkst nepamatoti ierobežot tiesību subjektu tiesības izsniegt šajā pantā minētās licences.

(3) Ja kolektīvā pārvaldījuma organizācija nav noteikusi šā panta otrajā daļā minētos nosacījumus, tiesību subjektu tiesības izsniegt licences savu darbu un blakustiesību objektu nekomerciālai izmantošanai nav ierobežotas.

7.pants. Kolektīvā pārvaldījuma izbeigšana

(1) Tiesību subjektam ir tiesības izbeigt kolektīvā pārvaldījuma līgumu vai noteiktu tiesību vai darbu vai blakustiesību objektu veidu kolektīvo pārvaldījumu attiecībā uz brīvi izvēlētām teritorijām, paziņojot par to kolektīvā pārvaldījuma organizācijai vismaz sešus mēnešus iepriekš, ja līgumā nav noteikts īsāks paziņošanas termiņš.

(2) Kolektīvā pārvaldījuma organizācija var kolektīvā pārvaldījuma līgumā paredzēt, ka līguma vai noteiktu tiesību vai darbu vai blakustiesību objektu veidu kolektīvā pārvaldījuma izbeigšana, kas minēta šā panta pirmajā daļā, stājas spēkā attiecīgā finanšu gada beigās.

(3) Kolektīvā pārvaldījuma organizācija turpina pārvaldīt tiesību subjekta labā tādus tiesību ieņēmumus, kas iekasēti šo tiesību subjekta interesēs:

1) par laika periodu pirms attiecīgā kolektīvā pārvaldījuma līguma vai noteiktu tiesību vai darbu vai blakustiesību objektu veidu kolektīvā pārvaldījuma izbeigšanas;

2) saskaņā ar licencēm, kas izsniegtas pirms kolektīvā pārvaldījuma līguma vai noteiktu tiesību vai darbu vai blakustiesību objektu veidu kolektīvā pārvaldījuma izbeigšanās.

8.pants. Priekšnoteikumi kļūšanai par kolektīvā pārvaldījuma organizācijas biedru

(1) Kolektīvā pārvaldījuma organizācija uzņem par saviem biedriem tiesību subjektus un tiesību subjektu apvienības, tai skaitā citas kolektīvā pārvaldījuma organizācijas, ja tās atbilst statūtos noteiktajiem biedru iestāšanās priekšnoteikumiem.

(2) Biedru iestāšanās priekšnoteikumiem jābūt objektīviem, skaidriem un nediskriminējošiem.

(3) Ja biedra kandidāts neatbilst kādam no statūtos noteiktajiem biedru iestāšanās priekšnoteikumiem, kolektīvā pārvaldījuma organizācija pieņem motivētu lēmumu par atteikumu uzņemt biedru un rakstveidā izsniedz to biedra kandidātam.

9.pants. Elektroniskā saziņa

Kolektīvā pārvaldījuma organizācija nodrošina, ka tās biedri un pārstāvētie tiesību subjekti var sazināties ar kolektīvā pārvaldījuma organizāciju, izmantojot elektroniskos saziņas līdzekļus.

10.pants. Biedru un pārstāvēto tiesību subjektu uzskaite

Kolektīvā pārvaldījuma organizācija veic savu biedru, uz līgumu pamata pārstāvēto tiesību subjektu un uz likuma pamata pārstāvēto tiesību subjektu, kuriem kolektīvā pārvaldījuma organizācija ir izmaksājusi atlīdzību, uzskaiti un minētos ierakstus regulāri atjaunina. Kolektīvā pārvaldījuma organizācija par tās uz līgumu un likuma pamata pārstāvētajiem tiesību subjektiem apkopo vismaz datus par viņu vārdu, uzvārdu un kontaktinformāciju.

IV nodaļa   
Kolektīvā pārvaldījuma organizāciju pārvalde un iekšējā uzraudzība

11.pants. Biedru diskriminācijas aizliegums kolektīvā pārvaldījuma organizācijas pārvaldē

Kolektīvā pārvaldījuma organizācija nodrošina, ka tās biedriem ir tiesības piedalīties organizācijas pārvaldē bez jebkādas tiešas vai netiešas diskriminācijas. Dažādu tiesību subjektu grupām nodrošina taisnīgu un līdzsvarotu dalību organizācijas pārvaldē.

12.pants. Biedru sapulces kompetence

(1) Biedru sapulces kompetencē papildus Biedrību un nodibinājumu likuma 35.pantā norādītajiem ietilpst vismaz šādi jautājumi:

1) padomes locekļu ievēlēšana un atsaukšana, viņu vispārējo darba rezultātu izvērtēšana, atalgojuma un citu mantisko labumu apstiprināšana;

2)valdes locekļu iecelšana un atlaišana;

3) valdes locekļu vispārējo darba rezultātu izvērtēšana, viņu atalgojuma un citu mantisko labumu apstiprināšana;

4) revidenta iecelšana un atcelšana;

5) ikgadējā atklātības ziņojuma apstiprināšana;

6) tiesību ieņēmumu sadales vispārīgie noteikumi (20.pants);

7) neizmaksājamo tiesību ieņēmumu izmantošanas vispārīgie noteikumi (23.pants);

8) vispārīgie ieguldījumu noteikumi attiecībā uz tiesību ieņēmumiem un jebkādiem ienākumiem, ko rada tiesību ieņēmumu ieguldījumi;

9) vispārīgie noteikumi par atskaitījumiem no tiesību ieņēmumiem, tai skaitā par pārvaldījuma izdevumiem un par atskaitījumiem sociālo, kultūras un izglītības pakalpojumu sniegšanai (24.pants);

10) vispārīgie risku pārvaldības noteikumi;

11) nekustamo īpašumu iegādes, atsavināšanas un hipotekāro darījumu apstiprināšana;

12) apvienošanās un apvienību apstiprināšana, sabiedrību dibināšana, citu sabiedrību vai to daļu iegāde;

13) aizņēmumu, aizdevumu un to nodrošinājuma, tai skaitā galvojumu, apstiprināšana;

14) nosacījumi, kas jāizpilda, lai kolektīvā pārvaldījuma organizācijas pārstāvētie tiesību subjekti būtu tiesīgi izsniegt licences savu darbu un blakustiesību objektu nekomerciālai izmantošanai.

(2) Šā panta pirmās daļas 3. un 10. – 14.punktā minētās pilnvaras biedru sapulce var deleģēt kolektīvā pārvaldījuma organizācijas padomei.

(3) Kolektīvā pārvaldījuma organizācija var statūtos noteikt, ka biedru sapulces pienākumus statūtos noteiktajā apjomā pilda pārstāvju sapulce, ja tiek izpildīti šā panta ceturtajā daļā noteiktie priekšnosacījumi, kā arī bilances datumā kolektīvā pārvaldījuma organizācija nepārsniedz vismaz divas no trim šajā panta daļā minēto kritēriju robežvērtībām:

1) bilances kopsumma — 350 000 *euro*;

2) apgrozījums (ieņēmumi) no saimnieciskajiem darījumiem — 700 000 *euro*;

3) vidējais darbinieku skaits pārskata gadā — 10.

(4) Pārstāvju sapulce var pildīt biedru sapulces pienākumus, ja kolektīvā pārvaldījuma organizācijas lēmumu pieņemšanas procesā tiek nodrošināta pienācīga un efektīva biedru līdzdalība un dažādu kategoriju biedru pārstāvība pārstāvju sapulcē ir taisnīga un līdzsvarota.

(5) Pārstāvju sapulce tiek ievēlēta no biedru kopskaita biedru sapulcē ne retāk kā reizi četros gados. Šā likuma noteikumi par biedru sapulci piemērojami attiecībā uz pārstāvju sapulci, ja likumā nav noteikts citādi.

13.pants. Biedru sapulces sasaukšana un norise

(1) Kolektīvā pārvaldījuma organizācija biedru sapulci sasauc vismaz reizi gadā.

(2) Kolektīvā pārvaldījuma organizācija savos statūtos nosaka kārtību, kādā tās biedri, kas nepiedalās biedru sapulcē klātienē vai ar pārstāvja starpniecību, var piedalīties biedru sapulcē un īstenot savas tiesības, izmantojot elektroniskos saziņas līdzekļus.

(3) Kolektīvā pārvaldījuma organizācijas biedri ir tiesīgi piedalīties biedru sapulcē ar pārstāvja starpniecību, ja vien tas nerada interešu konfliktu. Pārstāvim izsniegtā pilnvara ir spēkā tikai vienai biedru sapulcei. Pārstāvim ir pienākums balsot saskaņā ar pilnvarotāja norādījumiem. Kolektīvā pārvaldījuma organizācijas statūtos var noteikt, cik biedrus viens pārstāvis ir tiesīgs pārstāvēt.

14.pants. Valdes locekļu interešu konfliktu nepieļaujamība

(1) Kolektīvā pārvaldījuma organizācijas valde vada un pārstāv kolektīvā pārvaldījuma organizāciju tās pārstāvēto tiesību subjektu interesēs.

(2) Valdes locekļiem, pildot savus pienākumus, ir aizliegts atrasties interešu konfliktā, izņemot gadījumus, kad interešu konflikts nav novēršams objektīvu iemeslu dēļ un tas nepamatoti nekaitē kolektīvā pārvaldījuma organizācijas pārstāvēto tiesību subjektu likumiskajām interesēm.

(3) Valdes loceklis atrodas interešu konfliktā, ja tam jāpieņem lēmums vai jāpiedalās lēmuma pieņemšanā, vai jāveic citas ar valdes locekļa amatu saistītas darbības, kas ietekmē vai var ietekmēt šī valdes locekļa, tā radinieku vai darījumu partneru personiskās vai mantiskās intereses. Par radiniekiem šā panta izpratnē atzīstami tēvs, māte, vecāmāte, vecaistēvs, bērns, mazbērns, adoptētais, adoptētājs, brālis, māsa, pusmāsa, pusbrālis, laulātais. Par darījuma partneriem šā panta izpratnē atzīstamas fiziskās vai juridiskās personas vai uz līguma pamata izveidotas fizisko un juridisko personu apvienības, kas ar valdes locekli noslēgušas darījumus par summu, kas pārsniedz 20 minimālās mēnešalgas.

(4) Kolektīvā pārvaldījuma organizācija nosaka kārtību, kādā notiek valdes locekļu interešu konfliktu novēršana, bet attiecībā uz tiem interešu konfliktiem, kurus nevar novērst, – to noteikšana, atklāšana, pārvaldīšana un iespējami drīza izbeigšana.

(5) Katrs valdes loceklis sniedz ikgadēju ziņojumu biedru sapulcei, kurā iekļauj informāciju par:

1) visām savām interesēm kolektīvā pārvaldījuma organizācijā;

2) atalgojumu vai jebkāda cita veida labumiem, kurus viņš iepriekšējā finanšu gadā saņēmis no kolektīvā pārvaldījuma organizācijas;

3) atlīdzību, kuru viņš iepriekšējā finanšu gadā saņēmis no kolektīvā pārvaldījuma organizācijas kā tās pārstāvētais tiesību subjekts;

4) faktisku vai potenciālu konfliktu starp personīgajām interesēm un kolektīvā pārvaldījuma organizācijas interesēm vai starp saistībām pret kolektīvā pārvaldījuma organizāciju un saistībām pret trešajām personām.

15.pants. Padome

(1) Padome ir kolektīvā pārvaldījuma organizācijas pārraudzības institūcija, kas pārstāv biedru intereses biedru sapulču starplaikā un šajā likumā un statūtos noteiktajos ietvaros uzrauga kolektīvā pārvaldījuma organizācijas valdes darbību.

(2) Padomē ir vismaz trīs locekļi. Kolektīvā pārvaldījuma organizācija pārstāvēto tiesību subjektu grupām nodrošina taisnīgu un līdzsvarotu dalību padomē.

(3) Par padomes locekli var būt tikai rīcībspējīga fiziskā persona. Par padomes locekli nedrīkst būt kolektīvā pārvaldījuma organizācijas valdes loceklis, persona, kura ir noslēgusi darba līgumu ar kolektīvā pārvaldījuma organizāciju, vai atkarīgā pārvaldījuma subjekta valdes vai padomes loceklis. Statūti var paredzēt stingrākus ierobežojumus padomes loceklim.

(4) Padomi ievēlē uz laiku, kas nav ilgāks par trim gadiem. Padomes locekļus ievēlē un atsauc ar biedru sapulces lēmumu. Padomes loceklim nav tiesību nodot savas pilnvaras trešajām personām. Padomes locekļi no sava vidus ievēlē padomes priekšsēdētāju.

(5) Padomes loceklis var jebkurā laikā atstāt padomes locekļa amatu, par to iesniedzot paziņojumu kolektīvā pārvaldījuma organizācijai. Ja padomes loceklis atstāj amatu, biedru sapulce ievēlē jaunu padomes locekli uz atlikušo padomes pilnvaru laiku. Kolektīvā pārvaldījuma organizācijas statūtos nosaka kārtību, kādā tiek iecelts padomes pagaidu loceklis, kurš darbojas līdz biedru sapulcei, ja bez padomes pagaidu locekļa iecelšanas padome nav spējīga pieņemt lēmumus.

(6) Padome ir lemttiesīga, ja tās sēdē piedalās vairāk par pusi no padomes locekļiem. Padome pieņem savus lēmumus ar vienkāršu klātesošo balsu vairākumu.

(7) Padomei ir vismaz šādas pilnvaras un uzdevumi:

1) pilnvaras, kuras tai deleģējusi biedru sapulce;

2) uzraudzīt kolektīvā pārvaldījuma organizācijas valdes locekļu darbību un pienākumu izpildi;

3) uzraudzīt kolektīvā pārvaldījuma organizācijas funkciju deleģēšanu atkarīgajiem pārvaldījuma subjektiem, tai skaitā uzraudzīt kolektīvā pārvaldījuma organizācijas valdes darbību attiecībā uz atkarīgo pārvaldījuma subjektu kontroli.

(8) Padomei ir šādas tiesības:

1) jebkurā laikā pieprasīt no valdes pārskatu par kolektīvā pārvaldījuma organizācijas stāvokli un iepazīties ar visām valdes darbībām;

2) pārbaudīt kolektīvā pārvaldījuma organizācijas dokumentus;

3) sasaukt biedru sapulci vai uzdot to sasaukt valdei, ja to prasa kolektīvā pārvaldījuma organizācijas intereses.

(9) Padome regulāri rīko sēdes un vismaz vienu reizi gadā sniedz biedru sapulcei pārskatu par savu darbību, tai skaitā informē par lēmumiem, kas pieņemti starplaikā pēc iepriekšējās biedru sapulces, attiecībā uz padomei deleģētajiem jautājumiem.

(10) Katrs padomes loceklis biedru sapulcei sniedz ikgadēju ziņojumu, iekļaujot tajā šā likuma 14.panta piektajā daļā norādīto informāciju.

V nodaļa   
Tiesību ieņēmumu pārvaldība

16.pants. Rūpības pienākums

Kolektīvā pārvaldījuma organizācija tiesību ieņēmumu pārvaldību, tai skaitā to iekasēšanu, uzglabāšanu, ieguldīšanu, sadali un atlīdzības izmaksu, veic ar vislielāko rūpību. Tiesību ieņēmumi šā likuma izpratnē ietver arī ieņēmumus, kas iegūti no tiesību ieņēmumu ieguldījumiem.

17.pants. Tiesību ieņēmumu atsevišķa uzskaite

Kolektīvā pārvaldījuma organizācija savā grāmatvedības uzskaitē nošķir:

1) tiesību ieņēmumus;

2) jebkurus savus aktīvus un ieņēmumus, kas iegūti no šādiem aktīviem, pārvaldījuma izdevumiem vai citām darbībām.

18.pants. Tiesību ieņēmumu ieguldījumi

Ieguldot tiesību ieņēmumus, kolektīvā pārvaldījuma organizācija ievēro vispārīgos ieguldījumu noteikumus un vispārīgos risku pārvaldības noteikumus, kā arī ņem vērā šādus noteikumus:

1) ieguldījumus veic vienīgi pārstāvēto tiesību subjektu interesēs;

2) tiek nodrošināta visa ieguldījumu portfeļa drošība, kvalitāte, likviditāte un rentabilitāte;

3) ieguldījumus pienācīgi diversificē, lai nepieļautu pārmērīgu paļaušanos uz kādu aktīvu un novērstu risku uzkrāšanos ieguldījumu portfelī.

19.pants. Tiesību ieņēmumu izmantošana

(1) Kolektīvā pārvaldījuma organizācija ir tiesīga izmantot tiesību ieņēmumus tikai šādiem mērķiem:

1) sadalei un izmaksai tās pārstāvētajiem tiesību subjektiem un kolektīvā pārvaldījuma organizācijām atbilstoši pārstāvības līgumiem;

2) pārvaldījuma izdevumu segšanai;

3) atskaitījumiem sociālo, kultūras vai izglītības pakalpojumu sniegšanai;

4) izmantošanai atbilstoši neizmaksājamo tiesību ieņēmumu izmantošanas noteikumiem.

(2) Līdz tiesību ieņēmumu sadalei kolektīvā pārvaldījuma organizācija ir tiesīga tos ieguldīt atbilstoši šā likuma 18.panta noteikumiem.

20.pants. Tiesību ieņēmumu sadales vispārīgie noteikumi

(1) Tiesību ieņēmumu sadales vispārīgie noteikumi nosaka kolektīvā pārvaldījuma organizācijas iekasēto tiesību ieņēmumu regulāras, rūpīgas un precīzas sadales kārtību, tai skaitā nosakot pienākumu izmaksāt atlīdzību visiem tiesību subjektiem proporcionāli viņu darbu un blakustiesību objektu izmantojumam, ja šajā likumā vai Autortiesību likumā nav noteikts citādi.

(2) Tiesību ieņēmumu sadales vispārīgajos noteikumos var noteikt, ka atlīdzība pārstāvētajiem tiesību subjektiem vai kolektīvā pārvaldījuma organizācijām nav jāsadala un jāizmaksā proporcionāli viņu darbu vai blakustiesību objektu izmantojumam gadījumos, kad šādas sadales vai izmaksas izdevumi ir nesamērīgi attiecībā pret izmaksājamās atlīdzības lielumu. Šādos gadījumos kolektīvā pārvaldījuma organizācija ir tiesīga izmantot citas sadales metodes.

21.pants. Tiesību ieņēmumu sadales un atlīdzības izmaksas termiņi

(1) Kolektīvā pārvaldījuma organizācija sadala tiesību ieņēmumus un izmaksā atlīdzību tās pārstāvētajiem tiesību subjektiem iespējami drīz, bet ne vēlāk kā deviņu mēnešu laikā pēc finanšu gada beigām, kurā tiesību ieņēmumi iekasēti.

(2) Ja objektīvu iemeslu dēļ, kurus kolektīvā pārvaldījuma organizācija nevar ietekmēt, tiesību ieņēmumus nav iespējams sadalīt un izmaksāt atlīdzību šā panta pirmajā daļā noteiktajā termiņā, tas tiek pagarināts uz laiku, kamēr pastāv objektīvi šķēršļi sadales vai izmaksas veikšanai.

(3) Kolektīvā pārvaldījuma organizācija savā grāmatvedības uzskaitē atsevišķi nošķir atlīdzību, kuru nav iespējams izmaksāt šajā pantā noteiktajā termiņā, jo tiesību subjektu nevar noskaidrot vai atrast.

22.pants. Tiesību subjektu noskaidrošana un meklēšana

(1) Ja atlīdzību nav iespējams izmaksāt šā likuma 21.pantā noteiktajā termiņā, jo tiesību subjektu nevar noskaidrot vai atrast, kolektīvā pārvaldījuma organizācija veic visus pasākumus, lai tiesību subjektu noskaidrotu vai atrastu, ja izdevumi attiecīgo pasākumu veikšanai ir samērīgi ar izmaksājamās atlīdzības lielumu.

(2) Trīs mēnešu laikā pēc šā likuma 21.panta pirmajā daļā minētā termiņa beigām kolektīvā pārvaldījuma organizācija informē tās uz kolektīvā pārvaldījuma līgumu pamata pārstāvētos tiesību subjektus, biedrus un kolektīvā pārvaldījuma organizācijas, ar kurām tai ir noslēgti pārstāvības līgumi, par darbiem vai blakustiesību objektiem, attiecībā uz kuriem viens vai vairāki tiesību subjekti nav noskaidroti vai atrasti. Kolektīvā pārvaldījuma organizācija sniedz šādu informāciju, ja tā ir tās rīcībā:

1) darba vai blakustiesību objekta nosaukumu;

2) tiesību subjekta, kuru nevar noskaidrot vai atrast, vārdu vai nosaukumu;

3) attiecīgā darba vai blakustiesību objekta izdevēja vai producenta vārdu vai nosaukumu;

4) citu informāciju, kura var palīdzēt noskaidrot tiesību subjektu.

(3) Ja tiesību subjektu neizdodas noskaidrot vai atrast, kolektīvā pārvaldījuma organizācija vēlākais gada laikā pēc šā panta otrajā daļā minētā termiņa beigām publisko tajā minēto informāciju savā tīmekļa vietnē.

23.pants. Neizmaksājamie tiesību ieņēmumi un noilgums

(1) Tiesību ieņēmumi atzīstami par neizmaksājamiem, ja tiesību subjekts, kam pienākas atlīdzība, nav noskaidrots vai atrasts trīs gadu laikā pēc tā finanšu gada beigām, kurā tiesību ieņēmumi iekasēti, un kolektīvā pārvaldījuma organizācija atbilstoši šā likuma 22.panta pirmajai daļai ir veikusi visus pasākumus, lai tiesību subjektu noskaidrotu vai atrastu.

(2) Kolektīvā pārvaldījuma organizācija nosaka neizmaksājamo tiesību ieņēmumu izmantošanas vispārīgos noteikumus.

(3) Tiesību subjektu, kuri nav noskaidroti vai atrasti šā panta pirmajā daļā noteiktajā termiņā, prasījumi izmaksāt atlīdzību noilgst trīs gadu laikā, skaitot no tā finanšu gada beigām, kurā tiesību ieņēmumi iekasēti.

24.pants. Pārvaldījuma izdevumi un citi atskaitījumi

(1) Pārvaldījuma izdevumiem un citiem atskaitījumiem no tiesību ieņēmumiem jābūt samērīgiem attiecībā pret pakalpojumiem, ko kolektīvā pārvaldījuma organizācija sniedz tiesību subjektiem, un šādu atskaitījumu lielumu nosaka, pamatojoties uz objektīviem kritērijiem.

(2) Pārvaldījuma izdevumi nedrīkst pārsniegt pamatotus un dokumentētus izdevumus, kas radušies kolektīvā pārvaldījuma organizācijai, pārvaldot autortiesības un blakustiesības.

(3) Ievērojot kolektīvā pārvaldījuma organizācijas mērķus, uzdevumus un pārstāvēto tiesību subjektu intereses, tā var sniegt sociālos, kultūras vai izglītības pakalpojumus un to sniegšanu finansēt no tiesību ieņēmumiem. Šādus pakalpojumus sniedz, ievērojot kolektīvā pārvaldījuma organizācijas noteikto kārtību un pamatojoties uz objektīviem un nediskriminējošiem kritērijiem.

VI nodaļa   
Tiesību kolektīvais pārvaldījums citu kolektīvā pārvaldījuma organizāciju vārdā

25.pants. Pārstāvības pamats un īpašie noteikumi

(1) Kolektīvā pārvaldījuma organizācija pārvalda citas kolektīvā pārvaldījuma organizācijas pārstāvēto tiesību subjektu autortiesības vai blakustiesības uz pārstāvības līguma pamata, izņemot gadījumus, kad tā pārstāv šādus tiesību subjektus uz likuma pamata (3.pants).

(2) Tikai viena kolektīvā pārvaldījuma organizācija bez citas kolektīvā pārvaldījuma organizācijas pilnvarojuma pārvalda autortiesības un blakustiesības attiecībā uz katru no šādiem darbu vai blakustiesību objektu izmantojuma veidiem:

1) publisku patapinājumu;

2) reproducēšanu personiskai lietošanai;

3) reprogrāfisko reproducēšanu personiskai lietošanai.

26.pants. Maksājumi un atskaitījumi

(1) Kolektīvā pārvaldījuma organizācija regulāri, rūpīgi un precīzi sadala tiesību ieņēmumus un izmaksā atlīdzību, kas pienākas citām kolektīvā pārvaldījuma organizācijām.

(2) Atskaitījumi no citai kolektīvā pārvaldījuma organizācijai izmaksājamās atlīdzības, izņemot pārvaldījuma izdevumus, ir pieļaujami tikai ar attiecīgās kolektīvā pārvaldījuma organizācijas skaidri paustu piekrišanu.

(3) Tiesību ieņēmumus, kas pienākas citai kolektīvā pārvaldījuma organizācijai, sadala un atlīdzību izmaksā iespējami drīz, bet ne vēlāk kā deviņu mēnešu laikā pēc finanšu gada beigām, kurā tiesību ieņēmumi iekasēti, ja vien minētā termiņa ievērošanu nekavē objektīvi iemesli, tai skaitā tādi, kas saistīti ar izmantotāju iesniegtajām atskaitēm, tiesību vai tiesību subjektu noskaidrošanu, un informācijas par darbiem vai blakustiesību objektiem attiecināšanu uz tiesību subjektiem.

(4) Šā panta trešajā daļā minēto atlīdzību to saņēmusī kolektīvā pārvaldījuma organizācija izmaksā tās pārstāvētajiem tiesību subjektiem iespējami drīz, bet ne vēlāk kā sešu mēnešu laikā pēc atlīdzības saņemšanas, ja vien šī termiņa ievērošanu nekavē objektīvi iemesli, tai skaitā tādi, kas saistīti ar izmantotāju iesniegtajām atskaitēm, tiesību vai tiesību subjektu noskaidrošanu, un informācijas par darbiem vai blakustiesību objektiem attiecināšanu uz tiesību subjektiem.

27.pants. Pienākums sniegt informāciju pārstāvētajai kolektīvā pārvaldījuma organizācijai

(1) Kolektīvā pārvaldījuma organizācija ne vēlāk kā 12 mēnešus pēc finanšu gada beigām elektroniski sniedz kolektīvā pārvaldījuma organizācijai, kuras vārdā tā uz pārstāvības līguma pamata pārvalda autortiesības vai blakustiesības, informāciju par iepriekšējā finanšu gadā:

1) pārstāvētajai kolektīvā pārvaldījuma organizācijai sadales rezultātā un uz pārstāvības līguma pamata aprēķinātajiem tiesību ieņēmumiem, sakārtojot sniedzamo informāciju pa pārvaldītajām tiesībām un izmantošanas veidiem;

2) pārstāvētajai kolektīvā pārvaldījuma organizācijai sadales rezultātā un uz pārstāvības līguma pamata izmaksāto atlīdzību, sakārtojot sniedzamo informāciju pa pārvaldītajām tiesībām un izmantošanas veidiem;

3) veiktajiem pārvaldījuma izdevumiem;

4) veiktajiem atskaitījumiem citiem mērķiem;

5) izmantotājiem izsniegtajām un atteiktajām atļaujām tādu darbu vai blakustiesību objektu izmantošanai, uz kuriem attiecas pārstāvības līgums;

6) biedru sapulces pieņemtajiem lēmumiem, ciktāl minētie lēmumi attiecas uz tiesību pārvaldījumu saskaņā ar pārstāvības līgumu.

(2) Šā panta pirmajā daļā norādītajā termiņā un veidā kolektīvā pārvaldījuma organizācija sniedz arī informāciju par visiem pārstāvētajai kolektīvā pārvaldījuma organizācijai sadales rezultātā un uz pārstāvības līguma pamata aprēķinātajiem tiesību ieņēmumiem, kas tai vēl nav izmaksāti.

VII nodaļa   
Attiecības ar darbu un blakustiesību objektu izmantotājiem

28.pants. Pienākums noslēgt licences līgumu

(1) Kolektīvā pārvaldījuma organizācija pēc ikviena izmantotāja pieprasījuma noslēdz ar viņu licences līgumu, izsniedzot atļauju kolektīvā pārvaldījuma organizācijas pārstāvēto tiesību subjektu darbu vai blakustiesību objektu izmantošanai. Gadījumā, kad kolektīvā pārvaldījuma organizācijas pārstāvētajiem tiesību subjektiem nav izņēmuma tiesību, bet ir tiesības uz atlīdzību, kolektīvā pārvaldījuma organizācija pēc izmantotāja pieprasījuma noslēdz līgumu, kurā nosaka šādas atlīdzības maksāšanas kārtību, ja vien šajā likumā vai Autortiesību likumā nav paredzēta citāda atlīdzības maksāšanas kārtība. Šādu līgumu noteikumiem jābūt objektīviem, nediskriminējošiem un jāparedz taisnīga atlīdzība par darbu vai blakustiesību objektu izmantošanu.

(2) Kolektīvā pārvaldījuma organizācijai ir tiesības piedāvāt atšķirīgus licences līguma noteikumus dažādiem jauna veida tiešsaistes pakalpojumu sniedzējiem. Par jauna veida tiešsaistes pakalpojumu šā likuma izpratnē atzīstams tāds tiešsaistes pakalpojums, kas Eiropas Savienībā ir bijis pieejams mazāk nekā trīs gadus.

29.pants. Līguma slēgšana ar izmantotāju apvienību

Kolektīvā pārvaldījuma organizācija pēc izmantotāju apvienības pieprasījuma noslēdz ar to līgumu par kolektīvā pārvaldījuma organizācijas pārstāvēto tiesību subjektu darbu vai blakustiesību objektu izmantošanu, ja vien nav objektīva pamata atteikt šāda līguma noslēgšanu. Līguma noteikumiem jābūt objektīviem, nediskriminējošiem un jāparedz taisnīga atlīdzība par darbu vai blakustiesību objektu izmantošanu.

30.pants. Līgumu noslēgšana

(1) Kolektīvā pārvaldījuma organizācija un izmantotājs vai izmantotāju apvienība ved sarunas par šā likuma 28.panta pirmajā daļā un 29.pantā minēto līgumu noslēgšanu labā ticībā, sniedzot viens otram līgumu noslēgšanai nepieciešamo informāciju.

(2) Kolektīvā pārvaldījuma organizācija nekavējoties atbild uz izmantotāju vai izmantotāju apvienību informācijas pieprasījumiem par līguma noslēgšanu un informē par visiem datiem, kas kolektīvā pārvaldījuma organizācijai ir nepieciešami līguma noslēgšanai. Pēc nepieciešamo datu saņemšanas kolektīvā pārvaldījuma organizācija nekavējoties piedāvā izmantotājam vai izmantotāju apvienībai noslēgt līgumu vai motivēti atsaka noslēgt līgumu.

31.pants. Atlīdzības samaksa ar nosacījumu

(1) Ja kolektīvā pārvaldījuma organizācija un izmantotājs ir vienojušies par licences līguma noteikumiem, izņemot par atlīdzības lielumu, jo starp pusēm pastāv strīds par kolektīvā pārvaldījuma organizācijas noteiktās atlīdzības lieluma pamatotību, atļauju izmantot kolektīvā pārvaldījuma organizācijas pārstāvēto tiesību subjektu darbus atzīst par saņemtu, ja izmantotājs atlīdzību par tās saņemšanu:

1) bez nosacījuma samaksā kolektīvā pārvaldījuma organizācijai apmērā, kuru izmantotājs atzīst par pamatotu;

2) apmērā, kuru izmantotājs neatzīst par pamatotu, samaksā kolektīvā pārvaldījuma organizācijai ar nosacījumu, ka atlīdzība ir atmaksājama izmantotājam, ja tā šajā pantā noteiktajā kārtībā tiek atzīta par pārmaksātu.

(2) Atļauju izmantot kolektīvā pārvaldījuma organizācijas pārstāvēto tiesību subjektu darbus atzīst par saņemtu ar brīdi, kad izmantotājs ir izpildījis abus šā panta pirmajā daļā noteiktos nosacījumus šajā pantā noteiktajā kārtībā. Izmantotājs izmanto darbus atbilstoši licences līguma noteikumiem.

(3) Kolektīvā pārvaldījuma organizācija ir tiesīga paturēt ar nosacījumu samaksāto atlīdzību, ja ir iestājies viens no šādiem nosacījumiem:

1) izmantotājs ir rakstveidā atzinis kolektīvā pārvaldījuma organizācijas tiesības paturēt visu ar nosacījumu samaksāto atlīdzību – pilnā ar nosacījumu samaksātās atlīdzības apmērā;

2) kolektīvā pārvaldījuma organizācija un izmantotājs ir rakstveidā vienojušies par kolektīvā pārvaldījuma organizācijas tiesībām paturēt ar nosacījumu samaksāto atlīdzību – apmērā, par kādu puses vienojušās;

3) ar spēkā stājušos tiesas vai šķīrējtiesas spriedumu ir atzītas kolektīvā pārvaldījuma organizācijas tiesības uz atlīdzību, kas pārsniedz izmantotāja bez nosacījuma samaksāto atlīdzību, – pārsniegtajā apmērā;

4) izmantotājs ir miris vai likvidēts un tam nav tiesību un saistību pārņēmēja – pilnā ar nosacījumu samaksātās atlīdzības apmērā;

5) ja kopš atlīdzības samaksas ar nosacījumu vai, ja tā maksāta vairākās daļās, – kopš tās pirmās daļas samaksas, – ir pagājuši četri gadi – pilnā apmērā.

(4) Atlīdzība, kuru saskaņā ar šā panta trešo daļu kolektīvā pārvaldījuma organizācija nav tiesīga paturēt, ir atzīstama par pārmaksātu, un kolektīvā pārvaldījuma organizācija to 14 dienu laikā pēc tam, kad ir radies attiecīgais pamats, atmaksā izmantotājam. Izmantotājs ir tiesīgs saņemt ar nosacījumu samaksāto atlīdzību arī gadījumā, kad kolektīvā pārvaldījuma organizācija ir likvidēta un tai nav tiesību un saistību pārņēmēja.

(5) Izmantotājs pirms atlīdzības samaksas rakstveidā informē kolektīvā pārvaldījuma organizāciju, kādā apmērā tas maksās atlīdzību ar šā panta pirmās daļas 2.punktā norādīto nosacījumu. Kolektīvā pārvaldījuma organizācija pēc izmantotāja paziņojuma saņemšanas nekavējoties rakstveidā norāda maksājuma veikšanai nepieciešamo informāciju. Kolektīvā pārvaldījuma organizācija glabā ar nosacījumu samaksāto atlīdzību atsevišķā depozīta kontā kredītiestādē līdz brīdim, kad iestājas kāds no šajā pantā norādītajiem gadījumiem, kad tā ir tiesīga paturēt ar nosacījumu samaksāto atlīdzību vai tai ir pienākums to pilnībā vai daļēji izmaksāt izmantotājam.

(6) Ja tiesvedība vai šķīrējtiesas process strīdā par kolektīvā pārvaldījuma organizācijas noteiktās atlīdzības lieluma pamatotību tiek uzsākts gada laikā kopš atlīdzības samaksas ar nosacījumu vai, ja tā maksāta vairākās daļās, – kopš tās pirmās daļas samaksas, šā panta trešās daļas 5.punktā norādītā termiņa tecējums tiek apturēts. Termiņa tecējums atjaunojas, ja tiesvedība tiek izbeigta un netiek turpināta šķīrējtiesā. Ja tiesvedība vai šķīrējtiesas process tiek uzsākts vēlāk nekā pēc gada kopš atlīdzības samaksas ar nosacījumu vai, ja tā maksāta vairākās daļās, – kopš tās pirmās daļas samaksas, un šā panta trešās daļas 5.punktā norādītais termiņš notek, tiesvedība lietā izbeidzama un kolektīvā pārvaldījuma organizācija ir tiesīga paturēt ar nosacījumu samaksāto atlīdzību.

(7) Šā panta noteikumi ar atbilstošām izmaiņām ir piemērojami arī gadījumiem, kad kolektīvā pārvaldījuma organizācija nevar vienoties par Autortiesību likuma 51.panta trešajā daļā un 52.panta pirmajā daļā minētās atlīdzības samaksu, jo starp pusēm pastāv strīds par kolektīvā pārvaldījuma organizācijas noteiktās atlīdzības lieluma pamatotību.

32.pants. Atlīdzības likmju noteikšana

(1) Kolektīvā pārvaldījuma organizācija nosaka par tās pārvaldīto autortiesību vai blakustiesību izmantošanu iekasējamās atlīdzības likmes. Atlīdzības likmes tiek noteiktas, ievērojot to, ka kolektīvā pārvaldījuma organizācijas pārstāvētajiem tiesību subjektiem ir tiesības saņemt taisnīgu atlīdzību par viņu tiesību izmantošanu.

(2) Nosakot atlīdzības likmes, kolektīvā pārvaldījuma organizācija ņem vērā:

1) tiešu komerciālu labumu, kuru gūst darba vai blakustiesību objekta izmantotājs attiecīgā izmantojuma rezultātā;

2) darba vai blakustiesību objekta izmantošanas mērķi, apjomu un nozīmību atkarībā no izmantošanas veida saimnieciskās vai citas darbības ietvaros;

3) kolektīvā pārvaldījuma organizācijas sniegto pakalpojumu ekonomisko vērtību;

4) darba vai blakustiesību objekta radīšanā vai izveidē ieguldītos finanšu līdzekļus un citus atlīdzības ekonomisko pamatotību raksturojošus lielumus.

(3) Atlīdzības likmes var noteikt, balstoties arī uz citiem, šā panta otrajā daļā neminētiem, objektīviem, tai skaitā netieša komerciāla vai nemantiska labuma, kritērijiem, kuri ir pietiekami skaidri un kuru piemērošana nav saistīta ar nesamērīgiem kolektīvā pārvaldījuma organizāciju pārvaldījuma izdevumiem.

(4) Kolektīvā pārvaldījuma organizācija informē attiecīgos izmantotājus par atlīdzības likmju noteikšanai izmantotajiem kritērijiem.

33.pants. Izmantotāju pienākums sniegt informāciju

(1) Pēc kolektīvā pārvaldījuma organizācijas pieprasījuma izmantotājs tai sniedz informāciju par tādu darbu un blakustiesību objektu izmantošanu, attiecībā uz kuriem kolektīvā pārvaldījuma organizācija pārvalda autortiesības vai blakustiesības. Kolektīvā pārvaldījuma organizācija ir tiesīga pieprasīt tikai tādu informāciju, kas nepieciešama tiesību ieņēmumu efektīvai iekasēšanai, sadalei un atlīdzības izmaksai tiesību subjektiem. Izmantotājam nav jāsniedz kolektīvā pārvaldījuma organizācijai informācija, ciktāl tās sniegšana ir saistīta ar nesamērīgi lieliem izdevumiem attiecībā pret maksājamās atlīdzības lielumu. Informācijas sniegšanas pienākums neattiecas uz izmantotājiem, kuri ir patērētāji Patērētāju tiesību aizsardzības likuma izpratnē.

(2) Kolektīvā pārvaldījuma organizācija un izmantotājs vienojas par šā panta pirmajā daļā noteiktās informācijas sniegšanas termiņiem un formu. Ja šādas vienošanās nav, izmantotājs sniedz informāciju tādā termiņā, lai kolektīvā pārvaldījuma organizācija varētu ievērot šā likuma 21.panta pirmajā daļā noteikto termiņu. Šādā gadījumā kolektīvā pārvaldījuma organizācija informē izmantotāju par termiņu, kurā tam jāsniedz šā panta pirmajā daļā noteiktā informācija.

(3) Pieņemot lēmumu par informācijas sniegšanas formu, kolektīvā pārvaldījuma organizācija un izmantotājs pēc iespējas ņem vērā brīvprātīgos nozares standartus.

34.pants. Elektroniskā saziņa

Kolektīvā pārvaldījuma organizācija nodrošina, ka izmantotāji var sazināties ar kolektīvā pārvaldījuma organizāciju, tai skaitā, lai sniegtu šā likuma 33.panta pirmajā daļā noteikto informāciju, izmantojot elektroniskos saziņas līdzekļus.

VIII nodaļa  
Informācijas un atskaišu sniegšana

35.pants. Pirms kolektīvā pārvaldījuma līguma noslēgšanas sniedzamā informācija

(1) Pirms kolektīvā pārvaldījuma līguma noslēgšanas kolektīvā pārvaldījuma organizācija informē attiecīgo tiesību subjektu par:

1) šā likuma 5., 6. un 7.pantā noteiktajām tiesību subjekta tiesībām, tai skaitā par šā likuma 6.pantā minētajiem nosacījumiem vai to neesamību;

2) pārvaldījuma izdevumu un citu atskaitījumu no tiesību ieņēmumiem lielumu.

(2) Kolektīvā pārvaldījuma organizācija norāda šā likuma 5., 6. un 7.pantā noteiktās tiesību subjekta tiesības savos statūtos.

36.pants. Pārstāvētajiem tiesību subjektiem sniedzamā informācija

Kolektīvā pārvaldījuma organizācija ne vēlāk kā 12 mēnešus pēc finanšu gada beigām sniedz katram tiesību subjektam, kuram tā iepriekšējā finanšu gadā ir izmaksājusi atlīdzību, informāciju par:

1) tiesību subjekta kontaktinformāciju, ko viņš atļāvis kolektīvā pārvaldījuma organizācijai izmantot tiesību subjekta noskaidrošanai un atrašanai;

2) tiesību subjektam iepriekšējā finanšu gadā aprēķinātajiem tiesību ieņēmumiem;

3) atlīdzību, kuru kolektīvā pārvaldījuma organizācija iepriekšējā finanšu gadā ir izmaksājusi tiesību subjektam, sadalījumā pa pārvaldītajām tiesībām un izmantošanas veidiem;

4) laika posmu, kurā notikusi izmantošana, par ko tiesību subjektam tika aprēķināta un izmaksāta atlīdzība, ja vien objektīvi iemesli, kas saistīti ar izmantotāju sniegtajām atskaitēm, kolektīvā pārvaldījuma organizācijai neliedz sniegt šo informāciju;

5) iepriekšējā finanšu gadā veiktajiem atskaitījumiem pārvaldījuma izdevumu segšanai;

6) atskaitījumiem, kas iepriekšējā finanšu gadā veikti ar pārvaldījuma izdevumiem nesaistītiem mērķiem, tai skaitā atskaitījumiem sociālo, kultūras vai izglītības pakalpojumu sniegšanai;

7) visiem tiesību subjektam aprēķinātajiem, bet neizmaksātajiem tiesību ieņēmumiem.

37.pants. Pēc pieprasījuma sniedzamā informācija par darbiem un blakustiesību objektiem

(1) Pēc tiesību subjekta, izmantotāja vai uz pārstāvības līguma pamata pārstāvētās kolektīvā pārvaldījuma organizācijas pamatota pieprasījuma saņemšanas kolektīvā pārvaldījuma organizācija bez maksas elektroniski sniedz pieprasītājam informāciju par tās tieši vai uz pārstāvības līguma pamata pārvaldītajiem darbiem vai blakustiesību objektiem, tiesībām un aptvertajām teritorijām.

(2) Ja kolektīvā pārvaldījuma organizācijas darbības jomas dēļ tā nevar noteikt tās pārvaldītos darbus vai blakustiesību objektus, tā pēc šā panta pirmajā daļā minētā pieprasījuma saņemšanas sniedz pieprasītājam informāciju par tās pārvaldītajiem darbu vai blakustiesību objektu veidiem, tiesībām un aptvertajām teritorijām.

(3) Šā panta pirmajā un otrajā daļā noteikto informāciju kolektīvā pārvaldījuma organizācija sniedz pieprasītājam saprātīgā termiņā, bet ne vēlāk kā 30 dienu laikā no pieprasījuma saņemšanas.

38.pants. Informācijas publiskošana

Kolektīvā pārvaldījuma organizācijai ir pienākums ievietot savā tīmekļa vietnē šādu informāciju un atjaunot to ne vēlāk kā 30 dienu laikā pēc grozījumu izdarīšanas:

1) statūtus;

2) tipveida licences līgumus, kolektīvā pārvaldījuma organizācijas noteiktās atlīdzības likmes, tai skaitā atlaides, un atlīdzības likmju lieluma noteikšanas pamatojumu;

3) līgumus ar izmantotāju apvienībām;

4) kolektīvā pārvaldījuma organizācijas padomes un valdes locekļu vārdu, uzvārdu un amatu;

5) šā likuma 6.pantā norādītos nosacījumus;

6) tiesību ieņēmumu sadales vispārīgos noteikumus un citus noteikumus par atlīdzības sadali;

7) vispārīgos noteikumus par atskaitījumiem no tiesību ieņēmumiem, tai skaitā par pārvaldījuma izdevumiem un par atskaitījumiem sociālo, kultūras un izglītības pakalpojumu sniegšanai;

8) vispārīgos neizmaksājamo tiesību ieņēmumu izmantošanas noteikumus;

9) informāciju par pārstāvības līgumiem, ieskaitot līgumslēdzēja nosaukumu un tā darba vai blakustiesību objekta izmantošanas veidu, attiecībā uz kuru ir noslēgts līgums;

10) informāciju par sūdzību izskatīšanas un strīdu risināšanas kārtību (65.pants);

11) gada pārskatus.

39.pants. Ikgadējais atklātības ziņojums

(1) Kolektīvā pārvaldījuma organizācija ne vēlāk kā astoņus mēnešus pēc kārtējā finanšu gada beigām sagatavo un ievieto savā tīmekļa vietnē ikgadējo atklātības ziņojumu par minēto finanšu gadu.

(2) Ikgadējā atklātības ziņojumā iekļauj vismaz šā likuma pielikumā norādīto informāciju un šā panta trešajā daļā norādīto īpašo ziņojumu.

(3) Kolektīvā pārvaldījuma organizācija sagatavo īpašo ziņojumu par iepriekšējā finanšu gadā sociālajiem, kultūras vai izglītības pakalpojumiem atskaitīto summu izlietojumu, tajā iekļaujot vismaz šā likuma pielikuma 3.punktā norādīto informāciju.

(4) Ikgadējā atklātības ziņojumā iekļautos grāmatvedības datus pārbauda zvērināts revidents. Revidenta ziņojumu, ieskaitot jebkādas piezīmes par to, pilnībā iekļauj ikgadējā atklātības ziņojumā.

(5) Kolektīvā pārvaldījuma organizācija nodrošina, ka ikgadējais atklātības ziņojums, ieskaitot šā panta trešajā daļā norādīto īpašo ziņojumu un šā panta ceturtajā daļā norādīto revidenta ziņojumu, ir pieejams tās tīmekļa vietnē vismaz piecus gadus no tā ievietošanas.

(6) Šā likuma pielikuma 1.5. un 1.7.punktā minēto informāciju par atkarīgo pārvaldījuma subjektu savā tīmekļa vietnē ievieto pats subjekts, ja kolektīvā pārvaldījuma organizācijai nav bijis pienākums to ievietot savā tīmekļa vietnē saskaņā ar šā panta noteikumiem.

C sadaļa. Muzikālo darbu tiešsaistes tiesību daudzteritoriālā licencēšana

IX nodaļa   
Daudzteritoriālās licencēšanas pamatnoteikumi

40.pants. Piemērošanas joma

(1) Šā likuma IX un X nodaļas noteikumus piemēro tikai muzikālo darbu tiešsaistes tiesību daudzteritoriālajai licencēšanai, kuru veic kolektīvā pārvaldījuma organizācijas.

(2) Daudzteritoriālā licencēšana šā likuma izpratnē ir licences izsniegšana attiecībā uz vairāk nekā vienu Eiropas Savienības vai citu Eiropas Ekonomikas zonas dalībvalsti.

(3) Šā likuma IX un X nodaļas noteikumi nav piemērojami, ciktāl kolektīvā pārvaldījuma organizācija izsniedz muzikālo darbu tiešsaistes tiesību daudzteritoriālo licenci raidorganizācijai, kurai tā nepieciešama, lai publiskotu savas radio vai televīzijas programmas vai padarītu tās pieejamas sabiedrībai pa vadiem vai citādā veidā tādējādi, ka tām var piekļūt individuāli izraudzītā vietā un individuāli izraudzītā laikā, vienlaicīgi ar sākotnējo raidīšanu vai pēc tās, kā arī jebkādus citus tiešsaistes materiālus, kuri papildina sākotnēji raidīto programmu un kurus izveidojusi raidorganizācija vai kuri izveidoti tās vajadzībām, tai skaitā sākotnēji raidītās programmas priekšskatījumus.

(4) Šā likuma 5.panta trešās daļas noteikumus nepiemēro kolektīvā pārvaldījuma līgumiem, kurus slēdz attiecībā uz muzikālo darbu tiešsaistes tiesību daudzteritoriālo licencēšanu.

(5) Šā likuma 28.panta pirmās daļas, 29.panta un 31.panta noteikumus nepiemēro gadījumos, kad izmantotājs vai izmantotāju apvienība vēlas saņemt muzikālo darbu tiešsaistes tiesību daudzteritoriālo licenci.

41.pants. Īpašas prasības attiecībā uz kolektīvā pārvaldījuma organizācijām

(1) Kolektīvā pārvaldījuma organizācijai, kura izsniedz muzikālo darbu tiešsaistes tiesību daudzteritoriālās licences, ir jābūt pietiekamām iespējām šādu licenču pārvaldīšanai nepieciešamos datus apstrādāt elektroniski, efektīvi un caurskatāmi.

(2) Šā panta pirmajā daļā noteikto prasību izpildei kolektīvā pārvaldījuma organizācijai vismaz:

1) jāspēj precīzi un pilnībā vai daļēji noteikt tās pārstāvēto repertuāru;

2) jāspēj precīzi un pilnībā vai daļēji attiecībā uz katru teritoriju un katru muzikālo darbu vai tā daļu, kuru kolektīvā pārvaldījuma organizācijai ir uzticēts pārstāvēt, noteikt tiešsaistes tiesības un atbilstīgos tiesību subjektus;

3) jāizmanto unikāli identifikatori, lai noteiktu tiesību subjektus un muzikālos darbus, pēc iespējas ņemot vērā starptautiskos vai Eiropas Savienības brīvprātīgos nozares standartus un praksi;

4) jāizmanto piemēroti līdzekļi, lai laikus un efektīvi noteiktu un novērstu neatbilstību citu kolektīvā pārvaldījuma organizāciju, kas izsniedz muzikālo darbu tiešsaistes tiesību daudzteritoriālās licences, datos.

(3) Repertuārs šīs sadaļas izpratnē ir darbi, attiecībā uz kuriem kolektīvā pārvaldījuma organizācija pārvalda autortiesības.

42.pants. Pienākums pārstāvēt citu kolektīvā pārvaldījuma organizāciju

(1) Kolektīvā pārvaldījuma organizācijai, kura izsniedz vai piedāvā izsniegt muzikālo darbu tiešsaistes tiesību daudzteritoriālās licences vismaz vienas citas kolektīvā pārvaldījuma organizācijas vārdā, pēc tādas kolektīvā pārvaldījuma organizācijas pieprasījuma, kura pati neizsniedz un nepiedāvā izsniegt šādas licences, ir pienākums ar to noslēgt pārstāvības līgumu. Pārstāvības līguma noslēgšanas pienākums attiecas tikai uz tādām muzikālo darbu tiešsaistes tiesībām, attiecībā uz kurām kolektīvā pārvaldījuma organizācija jau izsniedz vai piedāvā izsniegt daudzteritoriālās licences.

(2) Kolektīvā pārvaldījuma organizācija sniedz rakstisku atbildi uz šā panta pirmajā daļā norādīto pieprasījumu nekavējoties pēc tā saņemšanas. Atbildē tā informē par galvenajiem noteikumiem, saskaņā ar kuriem tā izsniedz vai piedāvā izsniegt muzikālo darbu tiešsaistes tiesību daudzteritoriālās licences, ieskaitot izmantošanas veidu, visus noteikumus, kas attiecas uz licences maksu vai to ietekmē, licences darbības ilgumu, norēķinu laika posmus un aptvertās teritorijas.

(3) Šā panta pirmajā daļā norādītajā pārstāvības līgumā nedrīkst paredzēt, ka muzikālo darbu tiešsaistes tiesību daudzteritoriālās licences pilnvarojošās kolektīvā pārvaldījuma organizācijas vārdā var izsniegt vai piedāvāt izsniegt tikai pilnvarotā kolektīvā pārvaldījuma organizācija. Šāds noteikums nav spēkā no līguma noslēgšanas brīža, bet līgums paliek spēkā, ja tas var pastāvēt arī pēc attiecīgā noteikuma izslēgšanas.

43.pants. Pilnvarojošās kolektīvā pārvaldījuma organizācijas pienākums sniegt informāciju

(1) Pilnvarojošā kolektīvā pārvaldījuma organizācija elektroniski sniedz pilnvarotajai kolektīvā pārvaldījuma organizācijai informāciju par tās pārvaldītajiem muzikālajiem darbiem, kas nepieciešama atbilstošo tiešsaistes tiesību daudzteritoriālo licenču izsniegšanai.

(2) Ja šā panta pirmajā daļā norādītā informācija ir nepietiekama vai arī sniegta veidā, kas pilnvarotajai kolektīvā pārvaldījuma organizācijai liedz izpildīt šā likuma IX un X nodaļā noteiktās prasības, pilnvarotajai kolektīvā pārvaldījuma organizācijai ir tiesības:

1) prasīt pilnvarojošajai kolektīvā pārvaldījuma organizācijai segt šā likuma IX un X nodaļā norādīto prasību izpildes rezultātā radušās pamatotās izmaksas;

2) izslēgt no pārstāvētā repertuāra tos darbus, par kuriem sniegtā informācija ir nepietiekama vai nav izmantojama.

(3) Pilnvarojošā kolektīvā pārvaldījuma organizācija informē savus biedrus un uz līgumu pamata pārstāvētos tiesību subjektus par pārstāvības līguma galvenajiem noteikumiem, tai skaitā par līguma termiņu un pilnvarotās kolektīvā pārvaldījuma organizācijas sniegto pakalpojumu izmaksām.

44.pants. Pārvaldījuma veikšana uz pārstāvības līguma pamata

(1) Pilnvarotā kolektīvā pārvaldījuma organizācija pārvalda pilnvarojošās kolektīvā pārvaldījuma organizācijas pārstāvēto repertuāru, piemērojot tādus pašus noteikumus kā savam repertuāram.

(2) Pilnvarotā kolektīvā pārvaldījuma organizācija iekļauj visos piedāvājumos tiešsaistes pakalpojumu sniedzējiem pilnvarojošās kolektīvā pārvaldījuma organizācijas pārstāvēto repertuāru.

(3) Pārvaldījuma izdevumi par pakalpojumu, ko pilnvarotā kolektīvā pārvaldījuma organizācija sniedz pilnvarojošajai kolektīvā pārvaldījuma organizācijai, nedrīkst pārsniegt izmaksas, kas pamatoti radušās pilnvarotajai kolektīvā pārvaldījuma organizācijai.

45.pants. Muzikālo darbu tiešsaistes tiesību daudzteritoriālās licencēšanas pieejamība

Kolektīvā pārvaldījuma organizācija, kura līdz 2017.gada 10.aprīlim nav uzsākusi izsniegt vai piedāvāt izsniegt muzikālo darbu tiešsaistes tiesību daudzteritoriālās licences un nav noslēgusi šā likuma 42.panta pirmajā daļā norādīto pārstāvības līgumu, nodrošina tās pārstāvētajiem tiesību subjektiem iespēju atsaukt kolektīvā pārvaldījuma organizācijai sniegto pilnvarojumu daļā, kas ļauj izsniegt muzikālo darbu tiešsaistes tiesību daudzteritoriālās licences. Kolektīvā pārvaldījuma organizācija pēc šāda pilnvarojuma atsaukuma turpina pārvaldīt attiecīgo tiesību subjektu muzikālo darbu tiešsaistes tiesības attiecībā uz teritoriju, kurā tā jau veic norādīto tiesību pārvaldījumu, ja vien tiesību subjekts nav pieprasījis šādu pārvaldījumu izbeigt.

X nodaļa  
Informācijas apmaiņa par daudzteritoriālajām licencēm un tiesību ieņēmumu sadale

46.pants. Pienākums sniegt informāciju par repertuāru un tiešsaistes tiesībām

(1) Kolektīvā pārvaldījuma organizācija pēc pamatota pieprasījuma saņemšanas ar elektronisko saziņas līdzekļu starpniecību sniedz tiešsaistes pakalpojumu sniedzējiem, tiesību subjektiem un citām kolektīvā pārvaldījuma organizācijām aktualizētu informāciju par:

1) pārstāvētajiem muzikālajiem darbiem;

2) par tiešsaistes tiesībām, kuras tā pārvalda pilnībā vai daļēji;

3) par aptvertajām teritorijām.

(2) Kolektīvā pārvaldījuma organizācija ir tiesīga, ciktāl nepieciešams, veikt pamatotus pasākumus, lai aizsargātu datu precizitāti un integritāti, kontrolētu to atkārtotu izmantošanu un aizsargātu komercnoslēpumu.

47.pants. Informācijas precizēšana

(1) Kolektīvā pārvaldījuma organizācija nosaka kārtību, kādā tiešsaistes pakalpojumu sniedzēji, tiesību subjekti un citas kolektīvā pārvaldījuma organizācijas var pieprasīt informācijas, uz kuru attiecas šā likuma 41.panta otrajā daļā noteiktās prasības, un šā likuma 46.panta pirmajā daļā norādītās informācijas precizēšanu.

(2) Ja pieprasījums ir pamatots, kolektīvā pārvaldījuma organizācija nekavējoties precizē attiecīgo informāciju.

(3) Kolektīvā pārvaldījuma organizācija nodrošina tās pārstāvētajiem tiesību subjektiem iespēju elektroniski iesniegt informāciju par attiecīgo tiesību subjektu muzikālajiem darbiem, atbilstīgajām tiešsaistes tiesībām un teritorijām, attiecībā uz kurām tiesību subjekti ir uzticējuši kolektīvā pārvaldījuma organizācijai veikt minēto tiesību pārvaldījumu. Šādas informācijas sniegšanai kolektīvā pārvaldījuma organizācija un tiesību subjekti pēc iespējas ņem vērā starptautiskos vai Eiropas Savienības brīvprātīgos nozares standartus vai praksi attiecībā uz datu apmaiņu.

(4) Šā panta trešo daļu piemēro arī attiecībā uz pārstāvības līguma ietvaros pilnvarojošās kolektīvā pārvaldījuma organizācijas pārstāvētajiem tiesību subjektiem, ja vien pilnvarojošā un pilnvarotā kolektīvā pārvaldījuma organizācija nav vienojušās citādi.

48.pants. Izmantojuma uzraudzība

Kolektīvā pārvaldījuma organizācija uzrauga, kā tiešsaistes pakalpojumu sniedzēji, kas saņēmuši tās izsniegto muzikālo darbu tiešsaistes tiesību daudzteritoriālo licenci, izmanto minētās tiesības.

49.pants. Tiešsaistes pakalpojumu sniedzēju atskaites par izmantojumu

(1) Kolektīvā pārvaldījuma organizācija nodrošina tiešsaistes pakalpojumu sniedzējiem iespēju elektroniski sniegt atskaites par muzikālo darbu tiešsaistes tiesību faktisko izmantojumu, un tiešsaistes pakalpojumu sniedzējiem ir pienākums precīzi sagatavot šādas atskaites un iesniegt tās kolektīvā pārvaldījuma organizācijai.

(2) Šā panta pirmajā daļā norādīto atskaišu sniegšanai kolektīvā pārvaldījuma organizācija piedāvā vismaz vienu atskaišu sniegšanas veidu, kurā ņemti vērā šādu datu elektroniskai apmaiņai izstrādātie starptautiskie vai Eiropas Savienības brīvprātīgie nozares standarti vai prakse.

(3) Kolektīvā pārvaldījuma organizācija var atteikties pieņemt tiešsaistes pakalpojumu sniedzēja atskaiti, kas nav iesniegta šā panta otrajā daļā norādītajā veidā.

50.pants. Norēķini ar tiešsaistes pakalpojumu sniedzējiem

(1) Kolektīvā pārvaldījuma organizācija nekavējoties pēc atskaites par muzikālo darbu tiešsaistes tiesību faktisko izmantojumu saņemšanas izraksta tiešsaistes pakalpojumu sniedzējam rēķinu, izņemot gadījumus, kad tas nav iespējams tiešsaistes pakalpojumu sniedzēja vainas dēļ.

(2) Kolektīvā pārvaldījuma organizācija izraksta un nosūta tiešsaistes pakalpojuma sniedzējam rēķinu elektroniskā formā, piedāvājot vismaz vienu norēķinu veidu, kas atbilst starptautiskajiem vai Eiropas Savienības brīvprātīgajiem nozares standartiem vai praksei. Tiešsaistes pakalpojumu sniedzējs nav tiesīgs atteikties pieņemt rēķinu, kas sagatavots, ievērojot šādu standartu vai praksi.

(3) Izrakstot rēķinu, kolektīvā pārvaldījuma organizācija tajā norāda muzikālos darbus, atbilstīgās tiešsaistes tiesības, kas licencētas, ievērojot šā likuma 41.panta otrajā daļā noteiktās prasības, un minēto tiesību faktisko izmantojumu, ciktāl tas iespējams, pamatojoties uz tiešsaistes pakalpojumu sniedzēja sniegto informāciju un šīs informācijas sniegšanai izmantoto formātu.

(4) Kolektīvā pārvaldījuma organizācija nosaka kārtību, kādā tiešsaistes pakalpojuma sniedzējs var apstrīdēt tam izrakstīto rēķinu, ieskaitot gadījumus, kad tiešsaistes pakalpojumu sniedzējs ir saņēmis rēķinus no vairākām kolektīvā pārvaldījuma organizācijām par vienām un tām pašām tā paša muzikālā darba tiešsaistes tiesībām.

51.pants. Tiesību ieņēmumu sadale

(1) Kolektīvā pārvaldījuma organizācija sadala muzikālo darbu tiešsaistes tiesību daudzteritoriālās licencēšanas ietvaros iekasētos tiesību ieņēmumus un izmaksā tiesību subjektiem atlīdzību saskaņā ar tiesību ieņēmumu sadales vispārīgajiem noteikumiem nekavējoties pēc tiesību ieņēmumu iekasēšanas, izņemot gadījumus, kad tas nav iespējams tiešsaistes pakalpojuma sniedzēja vainas dēļ.

(2) Katru reizi, kad kolektīvā pārvaldījuma organizācija veic izmaksu saskaņā ar šā panta pirmo daļu, tā informē attiecīgos tiesību subjektus vismaz par:

1) laika posmu, kurā noticis izmantojums, par ko tiesību subjektiem pienākas atlīdzība, un par teritorijām, kurās izmantojums noticis;

2) kolektīvā pārvaldījuma organizācijas iekasētajiem tiesību ieņēmumiem, veiktajiem atskaitījumiem un sadalīto atlīdzību par katrām muzikālo darbu tiešsaistes tiesībām, kuras tiesību subjekti pilnvarojuši kolektīvā pārvaldījuma organizāciju pārvaldīt pilnībā vai daļēji;

3) kolektīvā pārvaldījuma organizācijas tiesību subjektu labā iekasētajiem tiesību ieņēmumiem no katra tiešsaistes pakalpojumu sniedzēja, veiktajiem atskaitījumiem un sadalīto atlīdzību.

(3) Ja kolektīvā pārvaldījuma organizācija pārvalda muzikālo darbu tiešsaistes tiesības uz pārstāvības līguma pamata, tā nekavējoties sadala šā panta pirmajā daļā minētos tiesību ieņēmumus un izmaksā atlīdzību pilnvarojošajai kolektīvā pārvaldījuma organizācijai un sniedz tai šā panta otrajā daļā minēto informāciju. Pilnvarojošā kolektīvā pārvaldījuma organizācija ir atbildīga par saņemtās atlīdzības turpmāko sadali un izmaksu un informācijas sniegšanu tiesību subjektiem, ja vien pilnvarojošā un pilnvarotā kolektīvā pārvaldījuma organizācijas nav vienojušās citādi.

D sadaļa. Kolektīvā pārvaldījuma organizāciju uzraudzība un strīdu risināšana

XI nodaļa   
Kolektīvā pārvaldījuma organizāciju darbības uzraudzība

52.pants. Uzraudzības iestāde

Kolektīvā pārvaldījuma organizāciju darbību uzrauga Kultūras ministrija.

53.pants. Uzraudzības mērķis un piemērošanas joma

(1) Kolektīvā pārvaldījuma organizāciju darbības uzraudzības mērķis ir nodrošināt šādas darbības tiesiskumu, caurskatāmību, efektivitāti un atbilstību kolektīvā pārvaldījuma organizācijas pārstāvēto tiesību subjektu likumīgajām interesēm.

(2) Kultūras ministrija uzrauga kolektīvā pārvaldījuma organizāciju darbības atbilstību šim likumam, Autortiesību likumam un normatīvajiem aktiem, kas izdoti uz minēto likumu pamata.

(3) Ja Kultūras ministrija uzraudzības ietvaros konstatē, ka kolektīvā pārvaldījuma organizācijas darbība varētu neatbilst normatīvajiem aktiem, kas nav minēti šā panta otrajā daļā, tā informē par to institūciju, kas uzrauga attiecīgo normatīvo aktu ievērošanu, un, ja nav acīmredzama pamata uzskatīt, ka tas varētu traucēt iespējamā pārkāpuma noskaidrošanu un novēršanu – arī kolektīvā pārvaldījuma organizācijas padomi.

(4) Ja kolektīvā pārvaldījuma organizācija, kura darbojas Latvijā, ir dibināta citā Eiropas Savienības vai Eiropas Ekonomikas zonas dalībvalstī, Kultūras ministrija uzrauga organizācijas darbības atbilstību šīs citas dalībvalsts tiesību normām, ar kurām pārņemtas prasības, ko nosaka Eiropas Parlamenta un Padomes 2014.gada 26.februāra direktīva 2014/26/ES par autortiesību un blakustiesību kolektīvo pārvaldījumu un muzikālo darbu tiesību lietošanai tiešsaistē daudzteritoriālo licencēšanu iekšējā tirgū. Šādu uzraudzību Kultūras ministrija īsteno tiktāl, ciktāl uzraudzības veikšanai nepieciešamā informācija ir brīvi pieejama vai tās iegūšana nav saistīta ar nesamērīgiem izdevumiem.

54.pants. Atļauja mantisko tiesību kolektīvā pārvaldījuma veikšanai

(1) Kolektīvā pārvaldījuma organizācija var veikt mantisko tiesību kolektīvo pārvaldījumu tikai pēc atļaujas saņemšanas.

(2) Kolektīvā pārvaldījuma organizācijai, kura darbojas Latvijā, bet ir dibināta citā Eiropas Savienības vai Eiropas Ekonomikas zonas dalībvalstī, jāsaņem šā panta pirmajā daļā minētā atļauja tikai tad, ja tā vēlas pārvaldīt autortiesību vai blakustiesību subjektu mantiskās tiesības attiecībā uz kādu no šā likuma 3.panta pirmajā daļā norādītajiem izmantošanas veidiem, kā arī ja tā vēlas pārvaldīt Autortiesību likuma 48.panta 12.daļā vai 53.panta trešajā daļā minētās tiesības uz atlīdzību vai Autortiesību likuma pārejas noteikumu 6.punktā minētās tiesības.

55.pants. Atļaujas izsniegšana

(1) Atļauju mantisko tiesību kolektīvā pārvaldījuma veikšanai izsniedz Kultūras ministrija. Atļauju izsniedz uz kolektīvā pārvaldījuma organizācijas rakstiska iesnieguma pamata attiecībā uz tajā norādīto mantisko tiesību vai izmantošanas veidu. Iesniegumam pievieno:

1) statūtus;

2) informāciju par kolektīvā pārvaldījuma organizācijas valdes un padomes locekļu vārdu, uzvārdu un amatu;

3) paziņojumu par pārstāvēto tiesību subjektu skaitu, kā arī par tās pārvaldītajām tiesībām;

4) darbības plānu turpmākajiem pilniem trīs finanšu gadiem, no kura var secināt plānotos ieņēmumus un izdevumus, kā arī kolektīvā pārvaldījuma organizācijas uzbūvi;

5) citus dokumentus, kurus 30 dienu laikā pēc iesnieguma saņemšanas motivēti pieprasa Kultūras ministrija un kuri nepieciešami šā panta trešās daļas 5.punktā noteikto apstākļu izvērtēšanai.

(2) Šā panta pirmajā daļā norādīto informāciju var nesniegt un dokumentus var nepievienot iesniegumam atļaujas saņemšanai, ja attiecīgā informācija un dokumenti jau ir Kultūras ministrijas rīcībā vai arī tie ir pieejami kolektīvā pārvaldījuma organizācijas tīmekļa vietnē, un kolektīvā pārvaldījuma organizācija iesniegumā apliecina tīmekļa vietnē pieejamās informācijas vai dokumentu pareizību.

(3) Izsniedzot atļauju kolektīvā pārvaldījuma organizācijai, Kultūras ministrija izvērtē:

1) vai statūti atbilst šim likumam;

2) vai kolektīvā pārvaldījuma organizācija pārstāv ievērojamu skaitu autoru vai izpildītāju, fonogrammu producentu un citu blakustiesību subjektu;

3) vai kolektīvā pārvaldījuma organizācija spēs veikt konkrēto tiesību vai izmantošanas veida efektīvu pārvaldījumu un izpildīt šajā likumā kolektīvā pārvaldījuma organizācijām noteiktās prasības;

4) vai attiecīgo kolektīvo pārvaldījumu jau nenodrošina cita kolektīvā pārvaldījuma organizācija;

5) citus apstākļus, kuriem ir būtiska nozīme konkrēto tiesību vai izmantošanas veida kolektīvajā pārvaldījumā.

(4) Kultūras ministrija atsaka izsniegt atļauju šādos gadījumos:

1) nav izpildīts vismaz viens no šā panta trešajā daļā noteiktajiem izvērtēšanas kritērijiem;

2) kolektīvā pārvaldījuma organizācija nav iesniegusi vienu vai vairākus šā panta pirmajā daļā norādītos dokumentus un tiem nav piemērojami šā panta otrās daļas noteikumi;

3) kolektīvā pārvaldījuma organizācija ir iesniegusi dokumentus, kas satur nepatiesu informāciju.

(5) Šā panta trešās daļas 4.punktā noteikto izvērtēšanas kritēriju nepiemēro, ja ir pieņemts lēmums atcelt citai kolektīvā pārvaldījuma organizācijai izsniegto atļauju, saskaņā ar šā likuma 56.panta trešo daļu noteikta šādas atcelšanas vēlāka spēkā stāšanās un lēmums ir kļuvis neapstrīdams.

56.pants. Atļaujas atcelšana

(1) Kultūras ministrija var atcelt tās izsniegto atļauju šādos gadījumos:

1) šā likuma 55.panta ceturtās daļas 1. vai 3.punktā minētais atteikuma pamats Kultūras ministrijai atļaujas izsniegšanas laikā nebija zināms vai iestājās pēc atļaujas izsniegšanas, un attiecīgo trūkumu nevar novērst vai tas nav novērsts Kultūras ministrijas noteiktajā termiņā;

2) kolektīvā pārvaldījuma organizācija pēc Kultūras ministrijas paziņojuma saņemšanas neizbeidz šā likuma pārkāpumu vai neveic Kultūras ministrijas noteiktās darbības, lai novērstu pārkāpuma ietekmi, paziņojumā noteiktajā termiņā, vai gada laikā kopš saņemts iepriekšējais Kultūras ministrijas paziņojums atkārtoti izdara šā likuma pārkāpumu.

(2) Ja kolektīvā pārvaldījuma organizācijai ir izsniegtas vairākas atļaujas mantisko tiesību kolektīvā pārvaldījuma veikšanai, tad šā panta pirmajā daļā norādītā atcelšana attiecas uz atļauju, ar kuru saistīts atcelšanas pamats. Ja atļaujas atcelšanas pamats attiecas uz vairākām vai visām attiecīgajai kolektīvā pārvaldījuma organizācijai izsniegtajām atļaujām, katru atļauju atsauc ar atsevišķu lēmumu.

(3) Ja tas nepieciešams tiesību subjektu vai izmantotāju tiesību vai likumīgo interešu aizsardzībai, Kultūras ministrija, atceļot atļauju, var noteikt šādas atcelšanas vēlāku spēkā stāšanos, kā arī kārtību, kādā kolektīvā pārvaldījuma organizācija pabeidz kolektīvā pārvaldījuma veikšanu un nodod šāda pārvaldījuma veikšanas nepārtrauktības nodrošināšanai nepieciešamo informāciju Kultūras ministrijai vai tās norādītajai kolektīvā pārvaldījuma organizācijai.

57.pants. Paziņojums par mantisko tiesību kolektīvā pārvaldījuma veikšanu

Ja kolektīvā pārvaldījuma organizācijai saskaņā ar šā likuma 54.pantu nav nepieciešama atļauja mantisko tiesību kolektīvā pārvaldījuma veikšanai, tā nekavējoties pēc mantisko tiesību kolektīvā pārvaldījuma uzsākšanas rakstiski paziņo par to Kultūras ministrijai, ja:

1) tā ir dibināta citā Eiropas Savienības vai Eiropas Ekonomikas zonas dalībvalstī un tā darbojas Latvijā;

2) tā ir dibināta Latvijā un tā darbojas citā Eiropas Savienības vai Eiropas Ekonomikas zonas dalībvalstī.

58.pants. Informācijas par atļaujas izsniegšanu vai atcelšanu publiskošana

Informāciju par mantisko tiesību kolektīvā pārvaldījuma veikšanai izsniegto atļauju un par šā likuma 57.pantā norādīto paziņojumu Kultūras ministrija publicē oficiālajā izdevumā "Latvijas Vēstnesis" pēc lēmuma pieņemšanas vai paziņojuma saņemšanas. Informāciju par atļaujas atcelšanu Kultūras ministrija publicē oficiālajā izdevumā "Latvijas Vēstnesis" pēc lēmuma pārsūdzēšanas termiņa beigām.

59.pants. Mantisko tiesību kolektīvā pārvaldījuma veikšana bez atļaujas

Ja persona veic mantisko tiesību kolektīvo pārvaldījumu bez tā veikšanai nepieciešamās atļaujas saņemšanas vai bez šā likuma 57.pantā norādītā paziņojuma sniegšanas Kultūras ministrijai, tā nav tiesīga uz minēto tiesību pamata pieprasīt jebkāda veida saistību izpildi un celt attiecīgas prasības, kā arī nevar tikt atzīta par cietušo administratīvā pārkāpuma lietā vai krimināllietā saistībā ar šajā pantā minēto tiesību aizskārumu.

60.pants. Kultūras ministrijas tiesības uzraudzības ietvaros

(1) Kultūras ministrija ir tiesīga veikt šajā likumā un citos normatīvajos aktos noteiktos pasākumus, kas nepieciešami, lai nodrošinātu, ka kolektīvā pārvaldījuma organizācija izpilda šajā likumā noteiktās prasības, tai skaitā tā ir tiesīga:

1) uzdot kolektīvā pārvaldījuma organizācijai nekavējoties vai noteiktā termiņā izbeigt šā likuma pārkāpumu un veikt noteiktas darbības, lai novērstu pārkāpuma ietekmi, paziņojumā nosakot termiņu šo darbību izpildei;

2) pieprasīt, lai kolektīvā pārvaldījuma organizācija sniedz informāciju par savu darbību, kā arī uzrāda jebkādu tās dokumentāciju, ieskaitot noslēgtos līgumus, tiesību subjektiem sniegtās atskaites, sarakstes dokumentāciju, biedru sapulču, pārstāvju sapulču, valdes un padomes sēžu protokolus;

3) tās pārstāvja personā novērotāja statusā piedalīties kolektīvā pārvaldījuma organizāciju biedru un pārstāvju sapulcēs, valdes un padomes sēdēs;

4) uzraudzības veikšanai piesaistīt zvērinātus revidentus.

(2) Kolektīvā pārvaldījuma organizācijai ir pienākums:

1) izbeigt šā likuma pārkāpumu un veikt Kultūras ministrijas noteiktās darbības, lai novērstu pārkāpuma ietekmi, Kultūras ministrijas noteiktajā termiņā;

2) sniegt Kultūras ministrijai tās pieprasīto informāciju nekavējoties, bet ne vēlāk kā 15 dienu laikā pēc pieprasījuma saņemšanas, ja attiecīgajā pieprasījumā nav norādīts garāks informācijas sniegšanas termiņš vai tas nav noteikts saskaņā ar šā panta trešo daļu;

3) informēt Kultūras ministriju par organizācijas biedru un pārstāvju sapulces valdes un padomes sēdes norises datumu un laiku vismaz septiņas dienas iepriekš, bet, ja objektīvu iemeslu dēļ valdes sēdes norises datums nav minētajā termiņā zināms, – tiklīdz tas ir zināms, bet ne vēlāk kā vienu dienu pirms valdes sēdes;

4) nodrošināt Kultūras ministrijas pārstāvim iespēju piedalīties biedru un pārstāvju sapulcēs, izmantojot elektroniskos saziņas līdzekļus;

5) sadarboties, tai skaitā sniegt visu nepieciešamo informāciju, ar šā panta pirmās daļas 3.punktā minētajiem zvērinātiem revidentiem.

(3) Ja saskaņā ar šā panta pirmās daļas 2.punktu tiek pieprasīta informācija, kuras sagatavošanai nepieciešams īpašs apkopošanas vai analīzes darbs, un kolektīvā pārvaldījuma organizācija objektīvu iemeslu dēļ nevar pieprasīto informāciju sagatavot minētajā termiņā, tā par to rakstveidā paziņo Kultūras ministrijai, norādot šos iemeslus un datumu, kad informācija tiks sniegta. Kultūras ministrija, ņemot vērā minēto paziņojumu, var noteikt citu informācijas sniegšanas termiņu.

(4) Kolektīvā pārvaldījuma organizācija ir tiesīga nesniegt Kultūras ministrijai tās pieprasīto informāciju vai neļaut Kultūras ministrijas pārstāvim valdes vai padomes sēdē piedalīties to jautājumu izskatīšanā, kuri tieši attiecas uz iespējamo vai uzsākto tiesvedību vai līgumu slēgšanu ar Kultūras ministriju vai tās padotības iestādi.

(5) Kultūras ministrija var aizliegt organizācijai turpināt darbību, ja:

1) organizācija veic mantisko tiesību kolektīvo pārvaldījumu bez tam nepieciešamās atļaujas;

2) kolektīvā pārvaldījuma organizācija pēc Kultūras ministrijas paziņojuma saņemšanas neizbeidz šā likuma pārkāpumu vai neveic Kultūras ministrijas noteiktās darbības, lai novērstu pārkāpuma ietekmi, paziņojumā noteiktajā termiņā, vai gada laikā, kopš saņemts iepriekšējais Kultūras ministrijas paziņojums, atkārtoti izdara šā likuma pārkāpumu.

(6) Ja ir pamats uzskatīt, ka kolektīvā pārvaldījuma organizācija pārkāpusi šo likumu vai nav veikusi Kultūras ministrijas noteiktās darbības, lai novērstu pārkāpuma ietekmi, valdes vai tās atsevišķu locekļu apzinātas darbības rezultātā, Kultūras ministrija var noteikt termiņu, līdz kuram biedru sapulcei vai padomei jāievēl jauna valde. Līdz jaunas valdes ievēlēšanai Kultūras ministrija var apturēt valdes darbību un uzdot pildīt tās funkcijas kolektīvā pārvaldījuma organizācijas padomei.

(7) Ja ir pamats pieņemt, ka organizācija, kas nav ieguvusi atļauju mantisko tiesību kolektīvā pārvaldījuma veikšanai, darbojas tādā veidā, ka tai būtu jāsaņem šā likuma 54.pantā norādītā atļauja, Kultūras ministrija ir tiesīga tai pieprasīt iesniegt atļaujas nepieciešamības pārbaudei nepieciešamo informāciju un dokumentus.

(8) Šā panta noteikumus nepiemēro kolektīvā pārvaldījuma organizācijām, kuras ir dibinātas citā Eiropas Savienības vai Eiropas Ekonomikas zonas dalībvalstī.

61.pants. Uzraudzības īstenošana attiecībā uz kolektīvā pārvaldījuma organizācijām, kuras ir dibinātas citā Eiropas Savienības vai Eiropas Ekonomikas zonas dalībvalstī

(1) Ja kolektīvā pārvaldījuma organizācija, kura ir dibināta citā Eiropas Savienības vai Eiropas Ekonomikas zonas dalībvalstī, Latvijā pārkāpj šīs citas dalībvalsts tiesību normas, ar kurām pārņemtas Eiropas Parlamenta un Padomes 2014.gada 26.februāra direktīvas 2014/26/ES par autortiesību un blakustiesību kolektīvo pārvaldījumu un muzikālo darbu tiesību lietošanai tiešsaistē daudzteritoriālo licencēšanu iekšējā tirgū prasības, Kultūras ministrija ir tiesīga nosūtīt attiecīgās dalībvalsts uzraudzības institūcijai visu informāciju par šādu pārkāpumu.

(2) Kultūras ministrija šā panta pirmajā daļā noteiktajā gadījumā ir tiesīga nosūtīt informāciju arī ekspertu grupai, kas izveidota saskaņā ar šā panta pirmajā daļā norādītās Eiropas Parlamenta un Padomes direktīvas 41.pantu.

62.pants. Informācijas sniegšana citu Eiropas Savienības vai Eiropas Ekonomikas zonas dalībvalstu uzraudzības institūcijām

(1) Kultūras ministrija, saņemot citas Eiropas Savienības vai Eiropas Ekonomikas zonas dalībvalstu uzraudzības institūcijas pamatotu informācijas pieprasījumu par jautājumiem, kas saistīti ar Eiropas Parlamenta un Padomes 2014.gada 26.februāra direktīvas 2014/26/ES par autortiesību un blakustiesību kolektīvo pārvaldījumu un muzikālo darbu tiesību lietošanai tiešsaistē daudzteritoriālo licencēšanu iekšējā tirgū pārņemšanas rezultātā pieņemto tiesību normu piemērošanu, nekavējoties atbild minētajai institūcijai.

(2) Ja Kultūras ministrija saņem citas Eiropas Savienības vai Eiropas Ekonomikas zonas dalībvalsts uzraudzības institūcijas lūgumu veikt uzraudzības pasākumus attiecībā uz kolektīvā pārvaldījuma organizāciju, kura ir dibināta Latvijā, par attiecīgajā dalībvalstī veiktajām darbībām, Kultūras ministrija sniedz attiecīgās dalībvalsts uzraudzības institūcijai pamatotu atbildi trīs mēnešu laikā pēc lūguma saņemšanas.

63.pants. Atkarīgo pārvaldījuma subjektu darbības uzraudzība

(1) Atkarīgo pārvaldījuma subjektu darbības uzraudzībai piemēro šīs nodaļas noteikumus, izņemot šā likuma 54.–56.panta noteikumus.

(2) Atkarīgais pārvaldījuma subjekts paziņo par mantisko tiesību kolektīvā pārvaldījuma uzsākšanu saskaņā ar šā likuma 57.pantu arī tad, ja tas ir dibināts un darbojas Latvijā.

64.pants. Neatkarīgo pārvaldījuma sabiedrību darbības uzraudzība

(1) Neatkarīgo pārvaldījuma sabiedrību darbības uzraudzībai ar atbilstošām izmaiņām piemēro šā likuma 52., 53., 60., 61. un 62.panta noteikumus, izņemot šā likuma 60.panta pirmās daļas 3.punkta un otrās daļas 3.punkta noteikumus.

(2) Neatkarīgā pārvaldījuma sabiedrība, kura ir dibināta vai kura darbojas Latvijā, paziņo par mantisko tiesību kolektīvā pārvaldījuma uzsākšanu saskaņā ar šā likuma 57.pantu. Ja šāds paziņojums nav sniegts, piemēro šā likuma 59.panta noteikumus.

XII nodaļa   
Sūdzību un strīdu izskatīšana

65.pants. Sūdzību izskatīšana kolektīvā pārvaldījuma organizācijā

(1) Kolektīvā pārvaldījuma organizācija nosaka kārtību, kādā tā efektīvi un viena mēneša laikā izskata tiesību subjektu, tās biedru un uz pārstāvības līguma pamata pārstāvēto kolektīvā pārvaldījuma organizāciju sūdzības, ieskaitot sūdzības par:

1) tiesību pārvaldījuma uzsākšanu vai izbeigšanu;

2) dalības kolektīvā pārvaldījuma organizācijā priekšnoteikumiem;

3) tiesību ieņēmumu pārvaldījumu, ieskaitot atskaitījumu veikšanu.

(2) Ja objektīvu iemeslu dēļ šā panta pirmajā daļā noteikto termiņu nav iespējams ievērot, kolektīvā pārvaldījuma organizācija to var pagarināt uz laiku, ne ilgāku par četriem mēnešiem no sūdzības saņemšanas dienas, par to paziņojot iesniedzējam.

(3) Kolektīvā pārvaldījuma organizācija uz šā panta pirmajā daļā minētajām sūdzībām atbild rakstveidā. Ja kolektīvā pārvaldījuma organizācija noraida sūdzību, tā norāda šādas noraidīšanas motivētu pamatojumu.

66.pants. Paziņojuma par iespējamo likuma pārkāpumu iesniegšana Kultūras ministrijai

(1) Kolektīvā pārvaldījuma organizācijas biedriem, tiesību subjektiem, izmantotājiem, kolektīvā pārvaldījuma organizācijām un citām ieinteresētajām personām ir tiesības ziņot Kultūras ministrijai par darbībām vai apstākļiem, kas iesniedzēja ieskatā ir šā likuma pārkāpums.

(2) Šā panta pirmajā daļā minētā ziņojuma izskatīšanu regulē Iesniegumu likums, ciktāl šis likums nenosaka citādi.

(3) Kultūras ministrija pēc šā panta pirmajā daļā norādītā ziņojuma saņemšanas izvērtē tajā norādīto informāciju par iespējamo šā likuma pārkāpumu un pēc nepieciešamības veic kolektīvā pārvaldījuma organizācijas darbības uzraudzības pasākumus atbilstoši šā likuma XI nodaļas noteikumiem.

67.pants. Strīdu izšķiršana jautājumos par muzikālo darbu tiešsaistes tiesību daudzteritoriālo licencēšanu

Ikviens ir tiesīgs vērsties pie vidutāja Autortiesību likuma X.1 nodaļā noteiktajā kārtībā, lai izšķirtu strīdus starp kolektīvā pārvaldījuma organizāciju, kura ir dibināta Latvijā un kura izsniedz vai piedāvā izsniegt muzikālo darbu tiešsaistes tiesību daudzteritoriālās licences, un tiešsaistes pakalpojumu sniedzēju, tiesību subjektu vai citu kolektīvā pārvaldījuma organizāciju, ciktāl attiecīgajā strīdā ir skartas minēto pušu tiesības vai pienākumi saskaņā ar šā likuma IX. vai X. nodaļas vai šā likuma 28., 30., 32. vai 34.panta noteikumiem.

Pārejas noteikumi

1. Kompensācijas, kuras kolektīvā pārvaldījuma organizācija iekasē, pamatojoties uz Autortiesību likuma 69.panta pirmās daļas 4.punktu (redakcijā līdz 2007.gada 28.februārim), ir atzīstamas par tiesību ieņēmumiem šā likuma izpratnē.

2. Autortiesību subjektu mantiskās tiesības attiecībā uz retranslēšanu, kas netiek veikta pa kabeļiem, tikai kolektīvi pārvalda no 2017.gada 1.janvāra. Atļauju šāda pārvaldījuma veikšanai kolektīvā pārvaldījuma organizācija ir tiesīga saņemt arī pirms šajā punktā noteiktā datuma. Kolektīvā pārvaldījuma organizācijām saskaņā ar Autortiesību likuma 15.panta pirmo daļu izsniegtās atļaujas veikt mantisko tiesību kolektīvo pārvaldījumu attiecībā uz retranslēšanu zaudē spēku ar 2017.gada 1.janvāri. Kolektīvā pārvaldījuma organizāciju līdz minētajam datumam noslēgtie līgumi par retranslēšanu paliek spēkā, un organizācijas veic uz to pamata iekasēto tiesību ieņēmumu pārvaldījumu atbilstoši šā likuma noteikumiem. Autortiesību subjektu noslēgtie līgumi, ar kuriem mantiskās tiesības attiecībā uz retranslēšanu, kas netiek veikta pa kabeļiem, līdz 2017.gada 1.janvārim pārgājušas vai licencētas trešajām personām, paliek spēkā.

3. Šā likuma 12.panta pirmās daļas 14.punktā norādīto jautājumu biedru sapulce var deleģēt kolektīvā pārvaldījuma organizācijas padomei tikai pēc tam, kad pirmreizēji to pēc būtības izlēmusi biedru sapulce.

4. Atļaujas, kuras kolektīvā pārvaldījuma organizācijām izsniegtas saskaņā ar Autortiesību likuma 67.panta pirmo daļu, paliek spēkā un ir pielīdzināmas atļaujām, kas izsniegtas atbilstoši šā likuma 55.panta prasībām.

5. Kolektīvā pārvaldījuma organizācijas veic statūtu grozījumus, kas nepieciešami, lai nodrošinātu šajā likumā noteikto prasību izpildi, saprātīgā termiņā, bet ne vēlāk kā līdz 2017.gada 31.martam.

6. Kolektīvā pārvaldījuma organizācijas līdz 2016.gada 31.decembrim informē uz līgumu pamata pastāvētos tiesību subjektus par šā likuma 5., 6. un 7.pantā noteiktajām tiesību subjekta tiesībām, tai skaitā par šā likuma 6.pantā minētajiem nosacījumiem vai to neesamību.

7. Šā likuma 27. un 36.pantu pirmo reizi piemēro attiecībā uz finanšu gadu, kas sākas pēc 2016.gada 31.decembra.

8. Šā likuma 14.panta piektajā daļā un 15.panta desmitajā daļā norādītos ikgadējos ziņojumus pirmo reizi sniedz attiecībā uz finanšu gadu, kas sākas pēc 2015.gada 31.decembra.

9. Šā likuma 39.pantā norādīto ikgadējo atklātības ziņojumu pirmo reizi sniedz attiecībā uz finanšu gadu, kas sākas pēc 2016.gada 31.decembra.

10. Šā likuma 38.pantā norādīto informāciju, ciktāl tā nebija jāpublisko saskaņā ar Autortiesību likuma 66.panta sesto daļu, kolektīvā pārvaldījuma organizācija ievieto savā tīmekļa vietnē ne vēlāk kā līdz 2016.gada 31.decembrim.

Informatīva atsauce uz Eiropas Savienības direktīvu

Likumā pārņemtas tiesību normas, kas izriet no Eiropas Parlamenta un Padomes 2014.gada 26.februāra direktīvas 2014/26/ES par autortiesību un blakustiesību kolektīvo pārvaldījumu un muzikālo darbu tiesību lietošanai tiešsaistē daudzteritoriālo licencēšanu iekšējā tirgū.

Likums stājas spēkā 2016.gada 1.decembrī.

Kultūras ministre D.Melbārde

Vīza: Valsts sekretārs S.Voldiņš

2016.10.27. 15:28

9728

I.Pētersone, 67330240

[Ilona.Pētersone@km.gov.lv](mailto:Ilona.Pētersone@km.gov.lv)